KUALA LUMPUR - Karnival Pandu Puteri Kebangsaan 2014 akan berlangsung selama empat hari bermula 6 Jun ini, di Taman Wetlands, Putrajaya.

Menurut kenyataan PPPM di sini hari ini, isteri Perdana Menteri Datin Seri Rosmah Mansor selaku Yang Dipertua Persatuan Pandu Puteri Malaysia (PPPM) dijangka merasmikan karnival itu, pada 8 Jun di Bouvelard, Putrajaya.

Sebanyak 600 ahli PPPM dari seluruh negara akan menyertai karnival yang akan dihoskan PPPM Cawangan Wilayah Persekutuan Putrajaya.

"Para peserta akan berkhemah dan menyertai aktiviti seperti memanjat tembok dinding, perahu naga, 'nature talk', 'lake crossing', cruise tasik dan mencari harta karun," menurut kenyataan itu.

Selain itu, pengunjung ke karnival itu juga berpeluang menyaksikan demonstrasi masakan menggunakan tenaga solar oleh ahli Pandu Puteri Kadet
Cawangan Institut Pendidikan Guru, Kementerian Pendidikan. - BERNAMA