BALIK PULAU - Polis sedang mempertimbang untuk memanggil Timbalan Ketua Menteri II Pulau Pinang P Ramasamy bagi membantu siasatan berhubung kenyataannya yang didakwa berbaur hasutan baru-baru ini.

Ketua Polis Pulau Pinang, Datuk Abdul Rahim Hanafi berkata, setakat ini polis menerima tiga laporan berhubung dakwaan kenyataan Ramasamy itu mengenai rusuhan kaum.

Dua daripada laporan itu dibuat di Kuala Lumpur manakala satu lagi di Kepala Batas, dekat sini semalam dan polis membuka kertas siasatan mengikut Seksyen 4(1)(C) Akta Hasutan 1948, katanya.

"Kami akan teliti laporan berkenaan dan akan mempertimbang untuk memanggil timbalan ketua menteri II itu memberi kenyataan bagi membantu siasatan," katanya kepada pemberita selepas Majlis Ihya Ramadan bersama warga Ibu Pejabat Polis Daerah Barat Daya di sini malam tadi.

Abdul Rahim meminta semua pihak supaya tidak membuat spekulasi liar yang boleh mengeruhkan lagi keadaan dan memberi ruang kepada polis untuk menjalankan siasatan.

Ramasamy didakwa mengeluarkan kenyataan itu Isnin lepas semasa mengulas kenyataan Timbalan Perdana Menteri Tan Sri Muhyiddin Yassin bahawa peristiwa rusuhan kaum mungkin berulang sekiranya perpecahan antara kaum tidak dibendung. - BERNAMA