KUALA LUMPUR - Malaysia Airlines (MAS) memaklumkan barisan kepimpinan syarikat itu telah mengadakan pertemuan dengan kesatuan pekerja MAS hari ini.

MAS dalam satu kenyataan berkata, pertemuan itu sebagai langkah awal memaklumkan pekerja mengenai berhubung penstrukturan semula MAS.

"Memandangkan masih banyak perkara perlu dilakukan, MAS komited berkerjasama rapat dengan semua kakitangan dan rakan penerbangan berhubung proses ini berdasarkan prinsip keadilan dan ketelusan," kata kenyataan itu hari ini.

Menurut kenyataan itu, adalah sangat kritikal untuk MAS kekal fokus kepada momentum perniagaan dan terus memberi perkhidmatan bertaraf dunia yang terbaik kepada pelanggannya.

Media pada 8 Ogos lalu melaporkan. Datuk Seri Najib Tun Razak menyokong proses pengambilalihan sepenuhnya oleh Khazanah Nasional Berhad (Khazanah) ke atas pemilikan syarikat penerbangan negara, MAS sekali gus menyahsenaraikan syarikat penerbangan itu.

Menurut Perdana Menteri, beliau sepenuh hati menyokong usaha tersebut kerana baginya tindakan itu merupakan langkah pertama yang wajar diambil untuk memastikan MAS kembali menjana keuntungan. - mynewshub.my