PUTRAJAYA - Empat rakan niaga maut selepas kereta mereka  merempuh lori pasir di Kilometer 29.5 Lebuhraya Utara-Selatan Hubungan Tengah (Elite) berhampiran Sepang pagi tadi.

Mereka ialah N. Murugan, 41, S. Kalaiselvan, 41, N. Gopi, 32 dan Mazuan Malik, 42, yang sedang menuju ke Pulau Pinang dari Seremban atas urusan perniagaan minyak tar.

Ketua Polis Daerah Sepang ACP Mohd Yusoff Awang berkata kemalangan berlaku kira-kira 6 pagi apabila kereta Proton Waja yang dipandu Gopi dikatakan hilang kawalan lalu terbabas hingga merempuh lori yang berhenti di lorong kecemasan akibat tayar pecah.

Mayat mereka dihantar ke Hospital Putrajaya untuk bedah siasat. - BERNAMA