<p style="text-align: justify;">PELUANG Pahang menjadi pendahulu Liga Super sekali gus mengulangi sejarah merangkul Piala Super masih terbentang luas meskipun tewas kepada Selangor di Stadium Darul Makmur di sini, malam tadi.</p>
<p style="text-align: justify;">Itu reaksi pengendali skuad Tok Gajah Zainal Abidin Hassan.</p>
<p style="text-align: justify;">"Tewas dengan Selangor (0-1) malam tadi bukanlan penamat untuk Pahang memandangkan saingan liga masih panjang, kita masih boleh tebus kekalahan ini dalam perlawanan akan datang," katanya kepada pemberita di sini.</p>
<p style="text-align: justify;">Walaupun berpuas hati dengan persembahan pemain dalam perlawanan itu, beliau tetap merasa kecewa dengan sentuhan penyudah yang gagal memanfaatkan peluang diperoleh.</p>
<p style="text-align: justify;">Selangor sebelum ini menduduki tangga kedua liga dengan berkongsi 28 mata dengan pasukan Pahang.</p>
<p style="text-align: justify;">Namun selepas menewaskan Skuad Tok Gajah 1-0 dalam perlawanan ke-15 malam tadi, Gergasi Merah itu berjaya memintas dan menjadi pendahulu liga dengan mengumpul 31 mata.</p>
<p style="text-align: justify;">Bagi saingan Liga Super selepas ini, Pahang dijadual menentang JDT pada Jumaat depan (16 Mei) di Stadium Tan Sri Hassan Yunos, Larkin, Johor. - BERNAMA</p>