BALING - Seorang pelajar Tingkatan Tiga Sekolah Agama Diniah, Kupang maut apabila motosikalnya terbabas ketika dia cuba memotong sebuah kereta di Kampung Landak Hilir, Jalan Baru Kupang-Gerik petang semalam.

Qiamuddin Abdullah dilaporkan terseret hampir 20 meter dan meninggal di tempat kejadian dalam kemalangan kira-kira 1.35 petang itu.

Ketua Polis Baling, Supt Mat Daud Hasan berkata, mangsa dalam perjalanan pulang dari sekolah ke rumahnya di Gerik.

Bapa mangsa Abdullah Hamad, 53, berkata, anaknya yang juga merupakan pengawas sekolah terpaksa menunggang motosikal untuk ke sekolahnya di Kupang yang terletak kira-kira 30 kilometer dari Gerik.

Mayatnya dikebumikan malam tadi.

Menurut polis, pelajar tersebut merupakan mangsa pertama yang maut dalam nahas di Baling tahun ini. - BERNAMA