<strong>Presiden Parti Keadilan Rakyat (PKR) Datuk Seri Dr Wan Azizah Wan Ismail dalam satu laporan di laman web <a title="Sumber" href="http://www.nst.com.my/node/20175" target="_blank">The New Straits Times</a> berkata beliau tidak kisah jika mahu digelar sebagai 'boneka'.</strong>

Laporan itu dalam Bahasa Inggeris bertajuk "Wan Azizah : I Don't Mind Being Called A Puppet" menyatakan bahawa pemimpin PKR itu tidak kisah sekiranya digelar sebegitu rupa jika proses penggantian Menteri Besar Selangor berjaya.

Menurut laporan itu, suaminya yang juga <strong><a title="Pakatan Tidak Berpecah - Anwar Ibrahim" href="http://mynewshub.my/main/2014/07/31/pakatan-tidak-berpecah-anwar-ibrahim/" target="_blank">Ketua Umum PKR Datuk Seri Anwar Ibrahim</a></strong> akan dilantik sebagai penasihat sekiranya beliau mengisi jawatan itu nanti menggantikan penyandangnya ketika ini Tan Sri Abdul Khalid Ibrahim.

<strong>“Kita merancang strategi ‘Langkah Kajang’ untuk membolehkan Anwar menjadi ahli dewan undangan negeri dan kemudiannya Menteri Besar tetapi telah digagalkan oleh kerajaan Barisan Nasional.</strong>

<strong>“Jawatan Menteri Besar sememangnya untuk Anwar pada awalnya, saya tidak akan teragak-agak untuk menjadikan beliau sebagai penasihat sekiranya saya menjadi Menteri Besar,” kata Dr Wan Azizah yang dipetik laman web itu.</strong>

Menurut beliau, Anwar dikatakan mempunyai pengalaman untuk membimbing dan menasihatinya dengan mengambil contoh perlantikan Anwar sebagai Penasihat Ekonomi Qatar.

Anwar sebelum ini mengumumkan yang Majlis Kepimpinan Pakatan Rakyat telah bersetuju dengan cadangan untuk menggantikan Abdul Khalid dengan Dr Wan Azizah sebagai Menteri Besar Selangor.

Namun, Presiden PAS Datuk Seri Abdul Hadi Awang dan Mursyidul Amnya Datuk Nik Abdul Aziz Nik Mat melahirkan sokongan kepada Abdul Khalid untuk terus mengekalkan jawatan itu sehingga akhir penggalnya. - <strong>MYNEWSHUB.MY</strong>

Oleh : <strong>IBNU K</strong>

&nbsp;