LABUAN - Seorang tahanan warga Filipina yang menyerang anggota polis sebelum meloloskan diri dari lokap Ibu Pejabat Polis Daerah (IPD) Labuan, berjaya ditahan semula, lewat malam tadi.

Suspek berusia 26 tahun itu ditahan di Jalan Tanjung Bendera, dekat sini, kira-kira jam 11.35 malam.

Ketua Polis Daerah Labuan, Superintendan Adzhar Othman, berkata suspek yang dalam tahanan reman berhubung kes rompak bersenjata, ditahan sepasukan anggota polis selepas dikesan meminta makanan daripada penduduk.

Dalam kejadian jam 5.20 pagi semalam, suspek yang baru selesai bersahur dikatakan menyerang dua anggota polis sebelum meloloskan diri bersama seorang lagi tahanan.

Bagaimanapun, seorang lagi tahanan terbabit ditahan semula di pekarangan IPD Labuan, manakala suspek warga Filipina berkenaan dapat meloloskan diri. -<strong> BH Online</strong>