<p style="text-align: justify;">MIRI - Kerajaan sedang meneliti model undang-undang yang dilaksana oleh Thailand dan Singapura berkaitan penyalahgunaan gam dan bahan-bahan lain yang boleh membahayakan kesihatan individu, kata Timbalan Menteri Dalam Negeri, Datuk Dr Wan Junaidi Tuanku Abdul Rahman.</p>
<p style="text-align: justify;">Beliau berkata, ini bagi memastikan pelaksanaan undang-undang sedemikian di negara ini memenuhi matlamat tanpa menjejaskan aspek lain terutama ekonomi.</p>
<p style="text-align: justify;">Walaupun cadangan mengharamkan hidu gam ini telah lama diutarakan iaitu sejak awal 1990-an, pelaksanaannya masih tertangguh kerana kerajaan perlu meneliti pelbagai aspek memandangkan penggunaan domestik yang tinggi, katanya dalam sidang media, di sini, hari ini.</p>
<p style="text-align: justify;">Katanya kajian mendapati gam diguna dalam lebih 500 bahan domestik yang diguna seharian.</p>
<p style="text-align: justify;">"Selain itu kerajaan mengambil kira aspek lain iaitu sudah ada kecendurangan menghidu najis seperti najis kambing,lembu dan ayam," katanya.</p>
<p style="text-align: justify;">Sementara itu, ditanya mengenai judi dalam talian yang semakin membimbangkan di negeri ini, Wan Junaidi berkata polis sedang melaksanakan operasi besar-besaran di seluruh negeri.</p>
<p style="text-align: justify;">Kebanyakan yang terlibat ialah remaja termasuk yang masih bersekolah, katanya.</p>
<p style="text-align: justify;">Beliau turut berkata kerajaan mempertimbangkan sama ada menaik taraf bangunan Balai Polis Pusat Miri yang telah beroperasi selama 61 tahun atau membina bangunan baharu. - BERNAMA</p>