IPOH - Oldtown Bhd, pengendali rangkaian kafe Oldtown White Coffee dan pengeluar produk minuman kopi segera, hari ini memperkenalkan siri mural dikenali sebagai 'Art of Oldtown' oleh artis terkenal Ernest Zacharevic.

Mural itu meraikan Ipoh Old Town, mempamerkan warisan dan keunikannya kepada rakyat Malaysia dan pelancong, kata Pengarah Eksekutif Alex Chuah pada sidang media di sini hari ini.

Chuah, yang juga Ketua Pegawai Operasi Oldtown White Coffee, berkata Zacharevic telah merakam semangat budaya kopi tempatan dalam tujuh mural yang menakjubkan, dan beliau telah menyiapkannya dalam tempoh satu setengah bulan.

"Sejak awal perjalanan saya di Malaysia, saya selalu mendengar cerita mengenai warisan dan budaya Ipoh.

"Saya berterima kasih kepada Oldtown kerana membenarkan saya meninggalkan hasil kerja saya di bandar yang indah ini," kata artis berusia 26 tahun dari Lithuania itu. - BERNAMA