NILAI - Projek pembinaan Kompleks Pusat Islam Universiti Sains Islam Malaysia (Usim) di sini dijangka siap pada Februari 2016, kata Timbalan Naib Canselor (Akademik dan Antarabangsa) Usim Prof. Datuk Dr. Musa Ahmad.

Beliau yang menjalankan tugas Naib Canselor Usim ketika ini berkata kos pembinaan projek itu ialah sebanyak RM20 juta menggunakan peruntukan yang disalurkan Kerajaan Pusat.

"Projek pembangunan Kompleks Pusat Islam Usim disambung semula pembinaannya yang terhenti sejak 2002 atas faktor kekangan peruntukan kewangan kerajaan ketika itu. Kini, syarikat kontraktor yang dilantik telah memulakan kerja-kerja tanah pada 2 Jun lepas," katanya selepas majlis pengesahan semula arah kiblat Pusat Islam Usim di sini, hari ini.

Turut hadir, Timbalan Naib Canselor (Hal Ehwal Pelajar dan Alumni) Usim Prof. Datuk Dr. Mohamed Asin Dollah, Timbalan Naib Canselor (Penyelidikan dan Inovasi) Usim Prof. Datuk Dr. Mustafa Mohd Hanefah, pengurusan kanan USIM dan kakitangan Pejabat Mufti Negeri Sembilan diketuai Ustaz Rashidi Isa.

Mengikut prosedur, sebarang projek pembinaan masjid yang terhenti melebihi tempoh dua tahun perlu dibuat pengesahan semula arah kiblat oleh Pejabat Mufti Negeri Sembilan.

Kompleks Pusat Islam Usim seluas 6,500 meter persegi yang akan menempatkan sebuah masjid, mampu menampung kapastiti 4,000 jemaah dengan memiliki ruang solat dua tingkat, bilik pengurusan jenazah, pejabat pentadbiran dan beberapa kemudahan lain.

Musa berkata, pembinaan Kompleks Pusat Islam Usim ini amat dinantikan warga Usim kerana ia mampu untuk merancakkan aktiviti dan agenda Islam di dalam kampus dan masyarakat Islam sekitarnya.

"Lokasinya semasa perancangan pembinaan kampus dahulu kita letakkan pada kedudukan yang strategik iaitu di antara bangunan Canselori dan perpustakaan.

Kedudukannya membawa perlambangan yang unik kepada Usim sebagai sebuah universiti berteraskan pendidikan Islam. Ini kerana elemen pentadbiran (Canselori), Keilmuan (Perpustakaan) dan Keimanan (Pusat Islam) perlu sentiasa dibawa bersama untuk menjayakan falsafah, misi dan visi penubuhan Usim," katanya. - BERNAMA