KUALA LUMPUR - Seorang pekerja sebuah kedai makan dan seorang pembantu kedai komputer dihukum penjara 40 hari oleh Mahkamah Majistret di sini selepas mengaku bersalah mencuri sebuah telefon bimbit milik seorang lelaki, bulan lepas.

Majistret Mohd Rehan Mohd Aris menjatuhkan hukuman itu terhadap Ahmad Ruhaifi Suri Saupi, 21, dan rakannya Norhayati Mat Hussain, 40, dan memerintahkan hukuman itu bermula dari tarikh tangkap pada 7 Jun lepas.

Mereka didakwa mencuri telefon bimbit milik Chung It Hoe, 49, di Tingkat tiga, Hotel Sun Ya, di sini antara 9 malam dan 10 malam, 7 Jun lepas.

Mereka didakwa mengikut Seksyen 380 Kanun Keseksaan yang membawa hukuman penjara sehingga 10 tahun atau dikenakan denda dan bagi kesalahan kedua hendaklah diseksa dengan penjara dan boleh dikenakan denda atau sebat.

Ahmad Ruhaifi dalam rayuan bagi mengurangkan hukuman berkata dia menanggung isteri dan seorang anak berusia tujuh bulan manakala Norhayati pula berkata dia merupakan ibu tunggal dan mempunyai anak berusia enam tahun.

Pendakwaan dikendalikan Timbalan Pendakwa Raya Vasugi Krishnan.

Di Mahkamah Majistret lain, seorang pembantu mekanik yang menjadi buruan polis selama tiga tahun kerana tidak hadirkan diri ke mahkamah bagi kes lain mengaku tidak bersalah hari ini atas pertuduhan menyimpan harta curi.

Muhammad Shafiz Muhammad Raub, 28, didakwa menyimpan harta curi iaitu sebuah kereta Perodua Viva bernombor pendaftaran WUG 6289, milik Jackson Joseph, 28, di Hentian Rehat dan Rawat Sungai Buluh, Lebuhraya PLUS, Kota Damansara, Petaling Jaya di sini pada 2.10 pagi, 23 September 2011.

Dia didakwa mengikut Seksyen 411 Kanun Keseksaan yang membawa hukuman penjara tidak kurang dari enam bulan dan tidak lebih dari lima tahun dan boleh juga dikenakan denda jika sabit kesalahan.

Timbalan Pendakwa Raya Hadariah Siri tidak menawarkan jaminan atas alasan tertuduh gagal menghadirkan diri ke mahkamah semasa prosiding bagi kes lain sehingga polis mengeluarkan waran tangkap sejak 15 Jan 2012.

Muhammad Shafiz yang diwakili peguam Nur Aziatulnadia Roslan memaklumkan kepada mahkamah bahawa anak guamnya tidak hadir ke mahkamah kerana berlaku salah faham berhubung kes itu.

Majistret Zuraini Abdul Razak membenarkan tertuduh diikat jamin RM7,000 dengan seorang penjamin dan menetapkan 18 Ogos depan untuk sebutan kes. - BERNAMA