KUALA LUMPUR - Penasihat DAP, Lim Kit Siang mengakui Perdana Menteri, Datuk Seri Najib Tun Razak perlu dipuji kerana berjaya meminta pemberontak pro-Rusia menyerahkan kotak hitam pesawat MH17 kepada wakil Malaysia di Ukraine.

Sehubungan itu, katanya, semua rakyat Malaysia mesti bersatu menyokong Perdana Menteri dan kerajaan Malaysia bagi menuntut pihak yang bertanggungjawab ke atas jenayah MH17 dibawa ke muda pengadilan.

<strong>“Bagaimanapun rakyat Malaysia perlu bersiap sedia untuk tempoh yang lama sebelum tragedi itu dapat diuraikan,” katanya melalui satu kenyataan media hari ini.</strong>

Berkat kesungguhan Najib sejak beberapa hari lalu, Malaysia awal pagi ini berhasil memperoleh kotak hitam pesawat MH17 yang ditembak jatuh di Timur Ukraine baru-baru ini.

Penyerahan kedua-dua kotak hitam itu dilakukan kepada wakil Malaysia di sebuah bangunan kerajaan di bandar Donetsk dalam tempoh satu jam yang lalu.

Kejayaan itu dicapai selepas rundingan lanjut selamat hampir 3 jam setengah diadakan antara puak pemisah dengan delegasi Malaysia. - mynewshub.my