<p style="text-align: justify;">Membuat keputusan untuk berkahwin bukanlah suatu perkara yang mudah. Perkahwinan bererti memasuki suatu alam yang berlainan sama sekali dengan alam yang pernah dilalui sebelumnya, bak kata Tan Sri S M Salim dalam salah satu lagunya, ‘dulu lain sekarang lain, dulu bujang sekarang dah kahwin’.</p>
<p style="text-align: justify;">Setiap pasangan yang berkahwin pastinya mengharapkan perkahwinan itu kekal bahagia buat selama-lamanya. Ramai yang berjaya. Namun tidak kurang pula yang kecewa.</p>
<p style="text-align: justify;"><strong>Al-Ustaz Jasim Muhammad al-Mutawwa’, bekas kadi ahwal syakhsiyyah di Kuwait menyimpulkan antara sebab berlakunya keretakan dan kegagalan dalam perkahwinan adalah kurang taaruf atau tidak mengenali antara satu sama lain dengan mendalam sebelum berkahwin.</strong></p>
<p style="text-align: justify;">Taaruf yang mendalam atau mengenali bakal teman hidup sebelum melangsungkan perkahwinan sangat penting demi menjamin kesejahteraan dan keseimbangan dalam menjalani kehidupan berumahtangga.</p>
<p style="text-align: justify;">Ini tidak bermakna pasangan mesti melalui alam percintaan sebelum berkahwin, kerap bertemu dan berhubung melalui panggilan telefon, sms, chatting dan sebagainya.</p>
<p style="text-align: justify;">Percintaan sebelum berkahwin seperti yang dilakukan oleh segolongan masyarakat dan ditonjolkan dalam segala macam media sebagai suatu kemestian, suatu dunia yang penuh dengan keindahan dan keseronokan adalah sebenarnya penipuan belaka.</p>
<p style="text-align: justify;">Alam percintaan tidak mendedahkan hakikat diri yang sebenarnya. Masing-masing berusaha menunjukkan yang terbaik sahaja di hadapan pasangannya.</p>
<p style="text-align: justify;">Setelah berkahwin barulah terbongkar segala rahsia, segala perangai dan sikap buruk yang selama ini disembunyikan.</p>
<p style="text-align: justify;">Untuk mengenali calon pasangan hidup anda dengan mendalam, al-Ustaz Jasim Muhammad al-Mutawwa’ mencadangkan agar anda mengajukan 10 soalan.</p>
<p style="text-align: justify;">Soalan-soalan ini boleh diajukan secara langsung semasa sesi taaruf, atau melalui orang tengah. Jika calon memilih untuk bertemu, melihat dan berkenalan pastikan pertemuan itu tidak dilakukan secara berdua-duaan di tempat suci dan terpencil.</p>
<p style="text-align: justify;">Jangan cemari niat yang suci dengan melanggari perintah Allah dan Rasul. Jangan relakan syaitan menjadi orang ketiga di antara anda dengan si dia.</p>
<p style="text-align: justify;">10 soalan itu adalah:</p>
<p style="text-align: justify;"><strong>1. Apakah wawasan hidupnya?</strong></p>
<p style="text-align: justify;">Setiap orang mempunyai wawasan dan cita-cita yang ingin dicapai dalam hidupnya. Inilah yang perlu anda ketahui mengenai bakal pasangan hidup anda.</p>
<p style="text-align: justify;">Sekiranya anda dan dia mempunyai wawasan dan matlamat hidup yang sama maka perselisihan dalam rumahtangga akan berkurangan.</p>
<p style="text-align: justify;"><strong>2. Bagaimanakah kefahamannya mengenai konsep perkahwinan?</strong></p>
<p style="text-align: justify;">Kefahaman serta tasawur atau gambaran yang jelas mengenai perkahwinan amat penting.</p>
<p style="text-align: justify;">Sekiranya kedua-dua pihak mempunyai kefahaman yang berbeza, umpamanya satu pihak menganggap perkahwinan hanya sekadar memenuhi tuntutan nafsu semata-mata, sedang satu pihak lagi memandang sebagai satu ibadah, sudah semestinya rumahtangga yang bakal dibina tidak akan aman daripada perselisihan dan pergaduhan.</p>
<p style="text-align: justify;"><strong>3. Apakah sifat-sifat yang digemari dan tidak digemarinya?</strong></p>
<p style="text-align: justify;">Adalah penting bagi setiap pasangan mengetahui kegemaran pasangannya, apa yang disukai dan tidak disukainya kerana kadang-kadang perselisihan berlaku disebabkan kelainan kegemaran dan citarasa.</p>
<p style="text-align: justify;">Sekiranya kegemaran setiap pihak diketahui terlebih awal mungkin perselisihan dapat dielakkan.</p>
<p style="text-align: justify;"><strong>4. Apakah pandangannya mengenai anak pada tahun pertama perkahwinan?</strong></p>
<p style="text-align: justify;">Setiap orang mempunyai pandangan yang berbeza mengenai masa yang sesuai untuk menimang cahaya mata.</p>
<p style="text-align: justify;">Sekiranya satu pihak belum bersedia sedang pihak yang satu lagi sudah tidak sabar untuk bergelar ibu atau ayah, pastilah kedua-dua pihak akan berasa tertekan dan perhubungan akan jadi tegang.</p>
<p style="text-align: justify;"><strong>5. Adakah dia mempunyai masalah kesihatan atau kecacatan?</strong></p>
<p style="text-align: justify;">Masalah kesihatan yang kronik atau kecacatan semula jadi pada anggota badan tidak wajar disembunyikan.</p>
<p style="text-align: justify;">Mengetahui adanya penyakit atau kecacatan tertentu akan mempengaruhi keputusan yang bakal diambil.</p>
<p style="text-align: justify;">Menyembunyikan penyakit yang kronik atau kecacatan yang mengaibkan boleh dianggap sebagai satu penipuan.</p>
<p style="text-align: justify;"><strong>6. Adakah dia seorang yang suka bergaul?</strong></p>
<p style="text-align: justify;">Sesetengah orang suka bergaul dengan pelbagai lapisan masyarakat, mempunyai kawan dan kenalan di merata-rata tempat. Sesetengah yang lain pula suka menyendiri, tidak pandai berkawan dan sukar didampingi.</p>
<p style="text-align: justify;">Orang macam mana yang anda cari?</p>
<p style="text-align: justify;"><strong>7. Bagaimana hubungannya dengan ahli keluarganya?</strong></p>
<p style="text-align: justify;">Perkahwian bukan sekadar aqad yang mempertemukan antara dua jiwa. Sebaliknya perkahwinan merupakan hubungan kemasyarakatan yang mencantumkan antara dua keluarga atau lebih.</p>
<p style="text-align: justify;">Oleh itu bakal tunangan harus tahu status keluarga serta hubungan mereka antara satu sama lain. Hubungan kekeluargaan juga sedikit sebanyak menggambarkan keperibadian seseorang.</p>
<p style="text-align: justify;"><strong>8. Apakah kegemarannya dan bagaimana dia mengisi waktu lapangnya?</strong></p>
<p style="text-align: justify;">Kegemaran serta cara seseorang memenuhi masa lapangnya juga memberi gambaran tentang wawasan serta cita-citanya dalam hidup ini.</p>
<p style="text-align: justify;"><strong>9. Adakah dia aktif dalam mana-mana pertubuhan bukan kerajaan (NGO) atau pertubuhan kebajikan?</strong></p>
<p style="text-align: justify;">Keaktifan dalam persatuan kebajikan atau pertubuhan sukarela menggambarkan dia bukan seorang yang sombong dan mementingkan diri.</p>
<p style="text-align: justify;">Orang yang hidupnya sekadar untuk memenuhi cita-cita dan wawasan peribadi semata-mata sebenarnya hidup dalam dunia yang sempit dan mati sebagai insan yang kerdil.</p>
<p style="text-align: justify;">Tetapi orang yang hidup dalam perjuangan akan hidup sebagai insan yang hebat dan apabila dia mati namanya akan dikenang zaman-berzaman.</p>
<p style="text-align: justify;"><strong>10. Apakah pandangannya sekiranya ibu bapa masuk campur dalam urusan peribadi atau urusan rumahtangga mereka?</strong></p>
<p style="text-align: justify;">Setengah orang menganggap rumahtangga adalah masalah peribadi yang terlalu khusus. Tiada seorang pun yang boleh masuk campur walaupun ibu bapa sendiri.</p>
<p style="text-align: justify;">Hal ini sangat penting diketahui oleh setiap orang yang akan memasuki gerbang perkahwinan.</p>
<p style="text-align: justify;">Apakah pandangan bakal pasangan hidupnya.</p>
<p style="text-align: justify;">Adakah dia termasuk dalam golongan di atas atau sebaliknya seorang yang terlalu bergantung kepada kedua-dua ibu bapanya walaupun telah berkeluarga?</p>
<p style="text-align: justify;">Apabila anda telah mendapat jawapan yang bersesuaian dengan apa yang dicari, maka teruskanlah hasrat anda untuk melamarnya. Begitu juga halnya dengan pihak yang dilamar.</p>
<p style="text-align: justify;">Pastikan anda mengenali jejaka yang melamar itu dengan mengajukannya 10 soalan di atas.</p>
<p style="text-align: justify;">Sumber:<strong> iLuvIslam</strong></p>