SHAH ALAM - Seorang bekas pengurus jualan mengaku tidak bersalah di Mahkamah Sesyen di sini hari ini terhadap lima pertuduhan menerima suapan berjumlah RM788,463.52.

R Ganiah Vinsan, 48, dari Pusat Bandar Puchong dekat sini, membuat pengakuan itu selepas kesemua pertuduhan dibacakan terhadapnya di hadapan Hakim Jumirah Marjuki.

Tertuduh ketika menjadi pengurus jualan UMW Pennzoil Distributors Sdn Bhd didakwa atas lima pertuduhan menerima suapan menerusi enam keping cek Hong Leong Bank Berhad bernilai RM788,463.52 daripada Pengarah Syarikat Active Positive Sdn Bhd, Lee Chee Leong yang dibayar atas nama Rameses Communication.

Ia sebagai upah kononnya bagi mencadangkan Active Positive dilantik sebagai kontraktor untuk kerja-kerja pengubahsuaian di lima bengkel iaitu Dynasty Car Workshop Sdn Bhd, Euroasia Garage Sdn Bhd, Majau Puri Sdn Bhd, MERC Generations Autocare Sdn Bhd dan MH Tuner Holdings Sdn Bhd bagi Program Pennzoil Flagship Workshop.

Ganiah Vinsan didakwa melakukan kesemua kesalahan tersebut di Daerah Kepong antara 14 Oktober 2009 dan 14 Jun 2010.

Kesemua pertuduhan dibuat mengikut Seksyen 16 (a)(A) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24 Akta sama yang memperuntukkan hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000, mengikut yang mana lebih tinggi.

Pegawai Pendakwa dari Suruhanjaya Pencegahan Rasuah Malaysia (SPRM) Afifah Yusuf menawarkan jaminan RM10,000 bagi setiap pertuduhan memandangkan kesalahan yang dilakukan tertuduh serius dan melibatkan nilai suapan hampir RM1 juta.

Bagaimanapun, peguam bela tertuduh, P.G. Cyril memohon mahkamah menetapkan jumlah ikat jamin yang rendah atas alasan anak guamnya turut didakwa atas tiga
pertuduhan rasuah di Mahkamah Sesyen Ipoh, Perak, semalam dan dibebaskan dengan jaminan RM20,000.

Beliau berkata anak guamnya kini tidak mempunyai pekerjaan tetap selain perlu menanggung isteri, ibu, dua anak berumur 18 dan 14 tahun serta anggota keluarga yang lain.

Hakim Jumirah kemudian membenarkan tertuduh dibebaskan dengan jaminan RM40,000 bagi kesemua pertuduhan serta seorang penjamin dan menetapkan 22 Ogosini untuk sebutan semula kes.

Di Mahkamah Sesyen Ipoh semalam, Ganiah Vinsan mengaku tidak bersalah terhadap tiga pertuduhan menerima rasuah berjumlah hampir RM500,000, lima tahun lepas. - BERNAMA