KAJANG - Parti Keadilan Rakyat (PKR) mendakwa masalah kesesakan lalu lintas di Kajang berlaku sejak tahun 1990 iaitu semasa era pemerintahan Barisan Nasional (BN).

Justeru, Timbalan Bendahari Agung PKR, Low Chee Chong mendakwa, tuduhan BN bahawa kerajaan Selangor PKR gagal mengatasi masalah tersebut sebagai tidak benar.

"Saya anak kelahiran di sini, dia (Datuk Wee Ka Siong) tidak tahu apa yang berlaku di Kajang. Lalu lintas di Kajang sesak sejak 90an, dari zaman BN jadi kerajaan, bukan baru berlaku sekarang," dakwanya dalam satu sidang media hari ini.

Beliau berkata demikian gara-gara tidak berpuashati dengan pendedahan Ka Siong yang merupakan Timbalan Presiden MCA semalam bahawa kerajaan PKR Selangor gagal menyelesaikan kesesakan lalu lintas di Kajang sejak lima tahun lalu.

Meskipun dakwaan Chee Chong itu kelihatan logik, bagaimanapun persoalan paling besar yang timbul mengapa PKR yang kononnya menyedari masalah kesesakan lalu lintas sejak zaman pemerintahan BN itu langsung tidak berusaha untuk menanganinya sejak memerintah Selangor sejak lima tahun lalu.

Malah kerajaan Selangor PKR juga didedahkan tidak pernah menggunakan peruntukan yang diberikan oleh kerajaan Pusat melalui Sistem Maklumat Rekod-rekod Jalan Raya Malaysia (Marris) untuk tujuan itu semata-mata mahu meningkatkan `reserve' kerajaan negeri.

Lebih menggelikan hati apabila Naib Presiden PKR, Tian Chua dalam sidang media sama memaklumkan kerajaan negeri kini sedang mengkaji untuk mengatasi masalah kesesakan lalu lintas di Kajang termasuk membina jalan alternatif baru hanya selepas pilihan raya kecil (PRK) Dewan Undangan Negeri (DUN) Kajang bermula.