JEDDAH - Arab Saudi menyalurkan dana sebanyak AS$1 bilion (RM3.2 bilion) kepada tentera Lebanon bagi membantu memerangi pejuang jihad Islam di sempadan Syria.

Bantuan itu diumumkan oleh bekas Perdana Menteri Lebanon, Saad Hariri ketika beliau berada di bandar ini semalam.

"Raja Abdullah (pemerintah Arab Saudi) memaklumkan kepada saya mengenai keputusan itu bagi mengukuhkan lagi keupayaan tentera Lebanon mempertahankan keselamatan negara," katanya.

Bercakap dari istana Raja Abdullah di sini, beliau berkata, bantuan tersebut telah diterima oleh Lebanon.

"Bantuan ini amat penting terutamanya ketika Lebanon berusaha untuk memerangi keganasan," ujarnya.

Sebelum ini, Arab Saudi turut membiayai pakej pembelian peralatan ketenteraan dan senjata untuk tentera Lebanon dari Perancis yang bernilai AS$3 bilion (RM9.6 bilion).

Dalam pada itu, tentera Lebanon menggesa agar Perancis mempercepatkan penghantaran bekalan senjata seperti yang dijanjikan sebelum ini.

Perkembangan itu berlaku selepas tentera Lebanon dan pejuang jihad bertempur di bandar Arsal, timur Lebanon yang meragut sejumlah nyawa pada Selasa lalu. - AFP

&nbsp;