GEORGETOWN - Polis mengenal pasti tujuh rakyat Malaysia yang merupakan antara peserta pesta 'sukan bogel', yang didakwa diadakan di Teluk Bahang.

Ketua Polis Pulau Pinang, Datuk Wira Abdul Rahim Hanafi pada Rabu berkata, seramai 15 peserta dilihat di dalam video yang bertajuk "Penang Nude Sport Games" (Pesta Sukan Bogel Pulau Pinang) di mana tujuh rakyat Malaysia, manakala empat lagi dari Singapura.

"Mereka yang lain adalah seorang dari Filipina, dua dari Myanmar, dan seorang dari India.

"Sembilan peserta adalah lelaki manakala enam lagi wanita," katanya kepada pemberita di Ibu Pejabat Kontinjen Polis Pulau Pinang di sini.

Beliau berkata, polis turut merakamkan kenyataan 10 individu bagi membantu siasatan.

Video berkenaan tersebar selepas ia dimuat naik dua bulan lalu di laman perkongsian video Vimeo. - <strong>mStar</strong>