KEMAMAN - PETRONAS Wilayah Pantai Timur memperuntukkan RM100,000 untuk membantu 100 ibu tunggal di kawasan Dewan Undangan Negeri Kemasik dan Paka untuk menyambut Aidilfitri.

Separuh daripada peruntukan itu disumbangkan oleh warga PETRONAS menerusi Program Sentuhan Kasih Ramadan 2014.

Pengurus Besarnya, Wan Mohd Hasnan Abdullah, berkata PETRONAS menyediakan hamper dan duit raya manakala sumbangan kakitangan PETRONAS untuk kelengkapan pakaian raya.

"Untuk satu keluarga kita peruntukkan RM500 dan kakitangan PETRONAS akan membawa ibu tunggal serta anak-anak ke pasar raya untuk membeli pakaian raya.

"Selepas membeli pakaian raya, kita raikan mereka pada majlis berbuka puasa dan kita beri mereka duit raya sebanyak RM500 setiap keluarga," katanya kepada pemberita pada majlis Program Sentuhan Kasih Ramadan 2014 di Masjid Kampung Labohan Kerteh di sini semalam membabitkan 65 ibu tunggal di kawasan Kemasik. Turut hadir Speaker Dewan Undangan Negeri Terengganu, Datuk Zubir Embong.

Wan Mohd Hasnan berkata, program yang dijalankan sejak 2005 itu bertujuan membantu meringankan beban golongan ibu tunggal di samping mengeratkan hubungan antara warga PETRONAS dengan masyarakat setempat. - BERNAMA