KUALA LUMPUR - Suruhanjaya Hak Asasi Manusia Malaysia (Suhakam) mengkritik tindakan Jabatan Agama Islam Selangor (JAIS) dan Polis Diraja Malaysia (PDRM) kerana menyerbu dan merampas sebanyak 351 naskhah Bible yang mengandungi kalimah Allah di premis Persatuan Bible Malaysia (BSM) baru-baru ini.

Naib Pengerusinya, Datuk Dr. Khaw Lake Tee berkata, pihak berkuasa perlu menghormati hak kebebasan beragama setiap rakyat untuk menganut dan mengamalkan agama mereka secara bebas seperti yang dijamin di bawah Perkara 11 dalam Perlembagaan Persekutuan dan Perisytiharan Hak Asasi Manusia Sejagat (UDHR).

"Suhakam memandang serius dan bimbang terhadap tindakan JAIS dan pihak polis menyerbu premis BSM dan cara serbuan seperti yang dilaporkan serta penangkapan ke atas Presiden BSM Lee Min Choon, dan pengurus Sinclair Wong pada 2 Januari 2014.

"Kami berpendapat bahawa penting bagi pihak berkuasa dalam menjalankan tugas mereka, melaksanakan kuasa dan budi bicara mereka mengikut undang-undang dan sejajar dengan prinsip-prinsip hak kepada perbicaraan yang adil dan hak untuk mendapat perlindungan samarata di sisi undang-undang sepertimana yang diperuntukkan dalam Perlembagaan Persekutuan dan UDHR," katanya melalui satu kenyataan media hari ini.

Lake Tee berkata, Malaysia adalah sebuah negara yang mempunyai pelbagai budaya dan agama maka adalah penting bagi rakyat Malaysia dari semua lapisan masyarakat untuk menunjukkan tahap toleransi agama dan rasa hormat yang lebih tinggi di dalam menangani isu agama dan kebudayaan.

Menteri Pertahanan yang juga Naib Presiden UMNO, Datuk Seri Hishammuddin Tun Hussein bagaimana menjelaskan, tindakan JAIS merampas 351 naskhah Bible yang mengandungi kalimah Allah itu berlandaskan undang-undang dan keputusan mahkamah berkaitan larangan bukan Islam menggunakan kalimah tersebut.

Langkah itu adalah tepat kerana JAIS merupakan pihak berkuasa di peringkat negeri yang bertanggungjawab memastikan keputusan tersebut dipatuhi dan dipertahankan.