KUALA LUMPUR - Menteri Belia dan Sukan Khairy Jamaluddin berharap pembangunan sukan di peringkat akar umbi dapat disemarakkan lagi dengan kewujudan Kompleks Sukan Setiawangsa di Seksyen 6, Wangsa Maju di sini.

Beliau berkata kompleks sukan di kawasan seluas 3.14 hektar itu dibina khusus untuk Unit Sukan Prestasi Tinggi Negeri (USPTN) Kuala Lumpur di bawah program cawangan atlet pelapis Majlis Sukan Negara (MSN) terutamanya daripada sukan olahraga dan renang.

"Kompleks ini diharap dapat menyemarakkan lagi aktiviti pembangunan sukan khususnya di peringkat akar umbi, sekali gus melahirkan lebih ramai atlet berbakat untuk diketengahkan ke peringkat antarabangsa," katanya ketika berucap merasmikan kompleks sukan berkenaan hari ini.

Antara kemudahan di kompleks itu adalah trek olahraga sintetik enam lorong, sembilan gelanggang badminton dan sebuah kolam renang bersaiz olimpik 50 meter.

Khairy juga menggalakkan orang awam menggunakan kemudahan itu yang sebelum ini terhad kepada atlet pelapis sahaja. - BERNAMA