KUALA LUMPUR - Dewan Pemuda PAS (DPP) Wilayah Persekutuan mengambil kesempatan daripada Piala Dunia 2014 untuk mendekati golongan muda dengan akan menganjurkan program Santai Kaki Bola di Restoran Awwal Maju, Sri Rampai, Setiawangsa.

Ketua DPP Wilayah Persekutuan, Ir. Khairil Nizam Khirudin berkata, program Santai Kaki Bola itu akan diadakan pada 11 Jun ini bermula pukul 9 malam sehingga lewat tengah malam.

"Apa yang menarik dalam Santai Kaki Bola ini nanti ialah akan diadakan pertandingan permainan komputer 'FIFA'.

"Setiap peserta akan beradu kehandalan bermain bola sepak di alam maya. Pertandingan ini akan diadakan di restoran tersebut dan akan ditayangkan menggunakan layar lebar. Selain itu, turut diadakan ialah acara timbang bola sepak dan acara menjaringkan gol menggunakan kaki belakang," katanya melalui satu kenyataan media hari ini.

Khairil Nizam berkata, DPP Wilayah Persekutuan turut menganjurkan acara menonton setiap perlawanan di Markaz Amal WP di Taman Maluri di sini.

Menurutnya, turut diadakan pada program itu tazkirah ringkas, qiam dan solat subuh beramai-ramai.

"Kami berharap program ini bukan sahaja mampu memberikan kepuasan buat peminat bola sepak bahkan mendekatkan anak-anak muda kepada Allah," katanya. - mynewshub.my

&nbsp;