BUTTERWORTH - Polis sedang mengesan dua lagi suspek dipercayai terbabit dalam kes bunuh seorang lelaki di belakang restoran makanan laut berhampiran pesisiran Pantai Bersih pada 18 Mei lepas.

Timbalan Ketua Jabatan Siasatan Jenayah Pulau Pinang Asisten Komisioner Nasir Salleh berkata dua lelaki terbabit ialah S. Dharshendran, 19, beralamat terakhir di No. 31 Lorong Murni 23 Taman Desa Murni, Sungai Dua dan J. Dineshkumar, 20, beralamat terakhir di Blok C-5-09 Pangsapuri Taman Sri Pinang.

"Setakat ini polis telah menahan lima lelaki berusia 19 hingga 22 tahun dan tiga daripadanya akan menjalani proses pertuduhan di mahkamah esok," katanya kepada pemberita selepas melawat anggota keluarga mangsa di Flat Pantai Bersih di sini hari ini.

Mayat B. Muniandy, 37, ditemui dalam keadaan terbaring di tepi pantai oleh orang awam yang melalui kawasan itu pada 11 pagi, 18 Mei lepas.

Motif kejadian dipercayai berkaitan dengan seorang daripada suspek yang tidak berpuas hati kerana mangsa bercinta dengan adik perempuannya.

Nasir berkata polis turut menemui sebatang kayu yang disyaki senjata pembunuhan dan mangsa yang ditemui dengan kesan luka di dahi dan jari selain lebam di dada serta rusuk kanan dipercayai dipukul lima hingga tujuh lelaki.

Beliau meminta orang ramai yang mempunyai maklumat kejadian menghubungi balai polis berdekatan untuk membantu siasatan. - BERNAMA