KUALA LUMPUR - Public Bank menaiktaraf laman web perbankan tersebut bagi membolehkan maklumat yang dipamerkan di laman web itu dapat diakses dengan lebih baik oleh orang ramai.

Public Bank dalam satu kenyataan media memberitahu, laman web baharu itu mempunyai reka bentuk yang lebih terang, jelas dan kontemporari.

“Laman web <a href="http://www.pbebank.com" target="_blank">www.pbebank.com</a> mempamerkan reka bentuk web yang responsif bagi membolehkan maklumat yang dipamerkan di skrin dilihat secara optimum kerana keseluruhan maklumat tersebut secara automatik akan memenuhi ruang skrin di komputer dan alat bergerak seperti tablet dan telefon pintar.

“Orang ramai tidak lagi perlu menyorot, mengecilkan atau membesarkan atau menatal halaman web untuk menjalankan urusan perbankan mereka atau mendapatkan maklumat mengenai perkhidmatan perbankan, produk-produk tertentu dan promosi dalam talian,” kata kenyataan itu hari ini.

Menurut kenyataan itu, Public Bank yakin asas pelanggan dan permintaan bagi perkhidmatan perbankan elektronik bank tersebut akan bertambah meningkat dengan penambahbaikan tersebut.

Tambah kenyataan itu, ia juga seiring dengan inisiatif Bank Negara Malaysia untuk menggalakkan e-pembayaran dan mengurangkan penggunaan cek dan tunai bagi tujuan pembayaran.

Justeru itu juga, bank tersebut melancarkan Kempen 'Alami keseronokan menggunakan PBe Baharu dan Menangi Hadiah' bersempena pelancaran laman web baharu berkenaan.

“Orang ramai yang menggunakan perkhidmatan GIRO Antara Bank (IBG), Pindahan Segera, Bayaran Bil dan Tambah nilai Prabayar dengan amaun minimum RM30 berpeluang memenangi hadiah tunai mingguan yang menarik,” kata kenyataan itu.

Orang ramai yang mahu mendapatkan maklumat lanjut diminta melayari laman web <a href="http://www.pbebank.com" target="_blank">www.pbebank.com</a> atau menghubungi talian 03-2179 5000.