KOTA KINABALU - Pertubuhan Pasokmomogun Kadazandusun Murut Bersatu (Upko) mengucapkan setinggi-tinggi tahniah kepada pemimpin masyarakat Tionghua yang dilantik Perdana Menteri Datuk Seri Najib Tun Razak bagi menganggotai barisan kabinet baharu.

Pemangku Presiden Upko Datuk Madius Tangau menyeru khususnya masyarakat Tionghua agar menyokong para pemimpin itu sekali gus turut serta dalam pembangunan perdana pembentukan negara bangsa.

Upko percaya Perdana Menteri membuat keputusan yang tepat dalam pelantikan itu, sebagaimana yang beliau umumkan tadi," katanya dalam kenyataan di sini, hari ini.

Tangau yang juga anggota Parlimen Tuaran berkata beliau sering berkomunikasi dengan Presiden MCA Datuk Seri Liow Tiong Lai dan Presiden Gerakan Datuk Mah Siew Keong selaku menerajui tampuk kepimpinan parti masing-masing.

"Saya percaya mereka boleh memberi khidmat terbaik kepada kerajaan dan Barisan Nasional (BN). Kepimpinan tertinggi parti Upko juga akan terus fokus, berani dan ikhlas, memainkan peranan memantapkan lagi parti BN yang dipimpin Perdana Menteri," katanya.

Najib hari ini mengumumkan pelantikan tiga jawatan menteri dan tiga timbalan menteri daripada pemimpin MCA dan Gerakan. Antaranya ialah Liow sebagai Menteri Pengangkutan, Mah dan Timbalan Presiden MCA Datuk Dr Wee Ka Siong sebagai Menteri di Jabatan Perdana Menteri. - BERNAMA