<p style="text-align: justify;">KUANTAN - Polis menahan 12 lelaki bagi membantu siasatan berhubung kes kematian seorang buruh membina jalan raya di rumahnya di Perumahan Rumah Murah Sungai Kerpan, Kuala Lipis semalam.</p>
<p style="text-align: justify;">Ketua Polis Daerah Kuala Lipis, Superintendan Abdul Razak Hassan berkata, kumpulan tersebut dipercayai pergi ke rumah K. Panaselvam, 50, kira-kira pukul 1.30 pagi sebelum berlaku pergaduhan dan mangsa diserang dengan kayu.</p>
<p style="text-align: justify;">Beliau berkata mangsa yang cedera parah di kepala dan badan kemudiannya dibawa keluarganya ke Hospital Kuala Lipis sebelum dirujuk ke Hospital Temerloh.</p>
<p style="text-align: justify;">"Bagaimanapun mangsa disahkan mati pada jam 8.30 malam tadi," katanya ketika dihubungi.</p>
<p style="text-align: justify;">Beliau berkata sebelum kejadian, anak perempuan mangsa turut menghubungi pihak polis mengenai sekumpulan lelaki datang ke rumahnya dan membuat bising.</p>
<p style="text-align: justify;">Ketibaan pihak polis menyebabkan kumpulan terbabit beredar dari situ, katanya.</p>
<p style="text-align: justify;">"Dipercayai kumpulan itu datang semula ke rumah mangsa selepas pihak polis beredar dan tercetus pergaduhan antara mereka dengan mangsa," tambahnya. - BERNAMA</p>