<p style="text-align: justify;"> KUALA LUMPUR - Badan Perhubungan PAS Perak mengarahkan semua Unit Peti Undi (UPU) parti itu supaya memantau dan melaporkan penyalahgunaan premis awam seperti Dewan Orang Ramai sebagai bilik gerakan parti politik.</p>
<p style="text-align: justify;">Ketua Penerangannya, Dr. Ahmad Nuri Al-Amin mendakwa, perbuatan itu bertentangan dengan kod Tataetika Pilihan Raya yang dikeluarkan oleh Suruhanjaya Pilihan Raya Malaysia (SPR).</p>
<p style="text-align: justify;">"UPU juga diminta memantau Pejabat Penghulu dan Pejabat Ketua Kampung yang menjadikan premis mereka untuk kegunaan parti politik menjelang Pilihan Raya Umum Ke- 13 (PRU13).</p>
<p style="text-align: justify;">"Semua UPU perlu mendapatkan bukti bergambar untuk diserahkan kepada SPR," katanya melalui satu kenyataan hari ini.</p>
<p style="text-align: justify;">Ahmad Nuri seterusnya mendakwa, SPR perlu mengambil tindakan segera melarang dan melaporkan kepada pihak polis berhubung perkara itu kerana ia bertentangan dengan semangat Perlembagaan Negara.</p>
<p style="text-align: justify;">Dakwanya, kegagalan berbuat demikian akan menunjukkan SPR tidak dapat memastikan sebuah sistem pilihan raya yang berjalan secara adil dan bebas sepertimana yang diperjuangankan pihak tertentu sebelum ini.</p>
<p style="text-align: justify;">Beliau turut mendakwa kegagalan SPR untuk bertindak terhadap perkara itu memperlihatkan ketidakmampuan agensi itu menjalankan tugas dengan adil dalam menghadapi PRU13. - mynewshub.my</p>