<p style="text-align: justify;">SEPANG - Yang di-Pertuan Agong Tuanku Abdul Halim Mu'adzam Shah dan Raja Permaisuri Agong Tuanku Hajah Haminah berangkat ke Singapura bagi mengadakan lawatan negara selama empat hari.</p>
Pesawat khas yang membawa Seri Paduka berdua berlepas dari Kompleks Bunga Raya, Lapangan Terbang Antarabangsa Kuala Lumpur (KLIA) di sini pada pukul 4.40 petang ini.

Baginda diiringi Timbalan Perdana Menteri Tan Sri Muhyiddin Yassin dan isterinya, Puan Sri Norainee Abdul Rahman, Yang Dipertua Dewan Negara Tan Sri Abu Zahar Ujang, Ketua Polis Negara Tan Sri Khalid Abu Bakar serta pegawai-pegawai kanan dari Kementerian Luar.

Sebelum berangkat, Yang di-Pertuan Agong memeriksa kawalan kehormatan utama yang terdiri daripada empat pegawai dan 103 anggota Batalion Pertama Rejimen Askar Melayu Diraja (RAMD) dengan diiringi 21 das tembakan meriam dan dikuti lagu
Negaraku.

Menurut kenyataan Wisma Putra, Tuanku Abdul Halim dan Tuanku Hajah Haminah akan diberi sambutan penuh istiadat di Istana, esok.

Seri Paduka berdua akan menerima menghadap Presiden Singapura, Tony Tan dan isteri Mary Tan, yang akan meraikan baginda berdua pada majlis jamuan negara.

Perdana Menteri Lee Hsien Loong dan isteri Ho Ching juga akan turut menghadap baginda berdua.

Semasa lawatan negara itu, Seri Paduka berdua akan berkenan melawat Gardens by the Bay, 'The World War II Interpretative Centre' di Bukit Chandu dan Night Safari.

Pelawat diraja itu akan turut melawat Taman Orkid Nasional di Taman Botani Singapura dan sempena lawatan itu, spesis bunga orkid akan dinamakan sempena nama baginda berdua.

Pada hari ketiga, baginda berdua dijadual akan berangkat ke majlis makan bersama rakyat Malaysia di Singapura.

Lawatan negara oleh baginda berdua ialah sebagai membalas lawatan negara Presiden Tan dan isterinya, Mary, ke Malaysia pada September tahun lepas dan mencerminkan hubungan akrab dan telah lama terjalin antara Singapura dan Malaysia. - BERNAMA