<p style="text-align: justify;">London – Seorang wanita yang mengalami kematian otak, selepas ditimpa almari kayu ketika menginap di sebuah hotel mewah di Abu Dhabi dengan bayaran £10,000 semalam, kini semakin nazak dan memerlukan pembedahan segera.</p>
<p style="text-align: justify;">Natalie Creane, yang kini koma untuk kali ketujuh sejak kemalangan pada 2008 itu, amat mengharapkan pembedahan tersebut yang dianggarkan bernilai jutaan ringgit di sebuah hospital di New York.</p>
<p style="text-align: justify;">Namun kos yang tinggi itu tidak mampu dibayar oleh keluarganya, apatah lagi bayaran pampasan yang diterima oleh Creane susulan kejadian malang itu hanyalah £36,000.</p>
<p style="text-align: justify;">Creane, yang dimasukkan ke unit rawatan rapi lebih 20 kali dalam tempoh empat setengah tahun lalu, dilaporkan mengalami serangan jantung di hospital Rashid di Dubai.</p>
<p style="text-align: justify;">Sejak kemalangan itu juga, Creane sukar berjalan serta bercakap dan tidak boleh dibiarkan keseorangan kerana kemalangan itu telah menyebabkan kecederaan di bahagian otaknya.</p>
<p style="text-align: justify;">Tragedi berkenaan menimpa Creane selepas dia menetap di hotel mewah Emirates Palace pada Julai 2008, sempena meraikan pertunangan dengan kekasihnya yang kini menjadi suaminya, Trevor, 43.</p>
<p style="text-align: justify;">Ketika kejadian, Creane berada sendirian di bilik hotel berkenaan dan sedang mengemas baju apabila panel kayu seberat 2.2 kilogram menimpa kepalanya.</p>
<p style="text-align: justify;">Berat kayu berkenaan sama dengan tiga ketul bata yang menimpa kepala Creane.</p>
<p style="text-align: justify;">Dia ditemui tidak sedarkan diri di atas lantai oleh kakitangan hotel berkenaan dan kemudiannya dihantar ke hospital dengan menaiki kereta, bukannya ambulans.</p>
<p style="text-align: justify;">Trevor yang menetap di Dubai bersama isterinya memberitahu bahawa kecederaan yang dialami oleh Creane itu amat menakutkan.</p>
<p style="text-align: justify;">``Pihak hotel terkejut dengan kejadian itu dan mereka memberi jaminan akan menyiasat perkara itu namun di sebalik jaminan itu, kami hanya menerima pampasan yang tidak seberapa.</p>
<p style="text-align: justify;">``Kami kini sedang menunggu untuk membuat rayuan dan ia akan disebut pada 17 April ini,’’ katanya.</p>