KUALA LUMPUR - Institut Jantung Negara (IJN) hari ini membuktikan kemesraan Malaysia dengan membantu seorang pesakit jantung Jerman mendapatkan satu set baru Kawalan Sistem Bantu Ventrikular (VAS) bersama bateri untuk jantungnya selepas set miliknya kecurian.

Udo Wieland, 63, dan isterinya Ulrike, 60, dari Leipzig menjadi mangsa pencuri ragut di Melaka malam tadi, dan antara barang yang dilarikan dari beg tangan Ulrike ialah set VAS dan bateri kegunaan Wieland, satu peranti mekanikal yang membantu fungsi mengepam jantungnya.

Selepas insiden itu, Wieland menelefon ibu pejabat VAS di Amerika Syarikat dan memberitahu yang beliau kehilangan alat berkenaan dan beliau diberitahu bahawa IJN di Kuala Lumpur mempunyai alat untuk sistem tersebut.

"Pagi ini, kami menaiki bas dari Melaka ke IJN dan sekarang saya lega mendapat alat kawalan VAS dan bateri baru," katanya kepada pemberita ketika ditemui di Pusat Pesakit Antarabangsa di sini.

Pakar kardiothorasik dan transplan jantung/paru-paru, Prof Datuk Dr Mohamed Ezani Md Taib menyerahkan alat-alat berkenaan kepada Wieland.

Warga Jerman itu, pesara pengarah insuran, berkata beliau bersyukur kerana IJN telah menyelamatkan keadaan, dan begitu tersentuh dengan sikap petugas IJN yang sedia membantu beliau sekalipun hari ini cuti hujung minggu.

Beliau berkata, dalam kejadian ragut itu, isterinya, seorang pesara setiausaha, terjatuh mengakibatkan siku dan tangan kirinya cedera.

Pasangan itu membuat laporan di Balai Polis Melaka Tengah.

Wieland yang bercadang tinggal lebih lama di Malaysia dan menjadikan Malaysia sebagai rumah keduanya menjelang musim sejuk di Jerman, berkata beliau tiba di Melaka pada Khamis dari Singapura.

Pasangan itu mulanya menuju Bangkok dari Jerman pada penghujung Oktober tahun lepas, sebelum terbang ke Singapura menjelang Tahun Baharu.

Mereka merancang melawat Ipoh, Cameron Highlands, Pulau Pinang dan Langkawi sebelum pulang ke Jerman.

Sementara itu, Dr Mohamed Ezani berkata beliau menerima panggilan dari HeartWare, ibu pejabat VAS pada tengah malam memberitahunya seorang pesakit jantung di Melaka memerlukan alat berkenaan.

Dr Mohamed Ezani merayu kepada sesiapa yang menemui alat kawalan VAS itu supaya menyerahkannya di klinik atau hospital, atau balai polis terdekat oleh kerana alat itu hanya boleh digunakan untuk pesakit jantung.

"Bila bateri VAT tidak lagi bertenaga, pesakit jantung menghadapi risiko maut oleh kerana jantungya tidak dapat berfungsi tanpa alat mengepam berkenaan.

"Pelancong yang mempunyai masalah jantung tidak perlu bimbang melawat Malaysia kerana IJN merupakan hospital pertama di Asia yang mempunyai kemudahan VAS, dan kami boleh membantu mereka jika mereka menghadapi masalah semasa di sini," kata beliau. - BERNAMA