KUALA LUMPUR - Tan Sri Muhyiddin Yassin mahu lebih banyak pusat kokurikulum daerah dan negeri diwujudkan di seluruh negara bagi memberi peluang lebih ramai pelajar melibatkan diri secara aktif dalam aktiviti kokurikulum yang telah dirancang.

Menyifatkan aktiviti kokurikulum sebagai antara mekanisme bagi memupuk nilai perpaduan dalam kalangan pelajar berbilang kaum, Timbalan Perdana Menteri berkata kementerian sentiasa meletakkan keutamaan kepada pelaksanaan aktiviti kokurikulum baik di peringkat sekolah, daerah, negeri atau kebangsaan.

"Nilai-nilai perpaduan ini perlu diterap, dipupuk dan disuburkan melalui proses interaksi setiap individu dalam masyarakat dan diperkukuhkan daripada awal lagi," katanya.

Muhyiddin, yang juga Menteri Pendidikan, berkata demikian ketika berucap menutup Gala Kokurikulum Kebangsaan 2014 bersekali dengan perasmian Pusat Kokurikulum Jabatan Pendidikan Negeri Selangor di Sungai Tekali, Hulu Langat hari ini.

Beliau menarik perhatian bahawa 1,049 aktiviti dijalankan tahun lepas di pusat kokurikulum di seluruh negara dengan penglibatan hampir 193,000 pelajar.

Muhyiddin berkata kewujudan pusat kokurikulum daerah secara tidak langsung boleh membantu mengurangkan kos pengangkutan pelajar memandangkan kedudukannya lebih dekat dengan sekolah.

Menurutnya, kementerian pada 2008 meluluskan penubuhan pusat kokurikulum daerah di seluruh negara dan 34 telah beroperasi sejak 2009.

Bagi pusat kokurikulum negeri, Muhyiddin berkata sebuah pusat kokurikulum negeri di Terengganu sedang dalam fasa akhir pembinaan dan dijangka siap hujung tahun ini.

"Usaha memperkukuh aktiviti kokurikulum diteruskan melalui Pelan Pembangunan Pendidikan Malaysia (PPPM) 2013-2025 bila mana ia turut disenaraikan sebagai antara inisiatif di bawah Gelombang Satu PPPM, bersama pengukuhan perpaduan pelajar," katanya.

Berhubung program Gala Kokurikulum Kebangsaan yang dianjurkan sejak 2007, timbalan perdana menteri berkata ia platform terbaik bagi pemantapan jati diri dan pembangunan modal insan secara holistik.

Disertai 288 pelajar dari seluruh negara, Gala Kokurikulum 2014 bermatlamat memberi pendedahan kepada peserta tentang aspek pengurusan aktiviti pendidikan luar yang selamat, terancang dan sistematik.

Muhyiddin mahu penyertaan dalam program tahunan itu pada masa akan datang diperluas kepada pelajar antarabangsa bagi menghidangkan kepelbagaian budaya dan ruang interaksi lebih luas kepada peserta dalam menjadikan program itu lebih menarik.

"Untuk permulaan, misalnya, kita boleh mulakan dengan pelajar dari negara yang berjiran dengan kita terlebih dulu," katanya. - BERNAMA