<strong>Menteri Besar Selangor Tan Sri Abdul Khalid Ibrahim berasa berpuas hati dengan keputusan yang diperolehi dalam mesyuarat Dewan Diraja Selangor hari ini.</strong>

<strong>Kenyataan awal beliau dilaporkan oleh beberapa media tempatan hari ini melalui akaun twitter mereka.</strong>

Abdul Khalid akan mengadakan sidang media pada pukul 2 petang nanti di pejabatnya di Bangunan Setiausaha Kerajaan Negeri (SUK) di Shah Alam.

Mesyuarat berkenaan yang dikatakan bermula pukul 10 pagi berlangsung selama dua jam setengah.

Sepanjang mesyuarat bermula, kira-kira 50 orang wartawan berkumpul di hadapan pintu masuk ke Istana Alam Shah di Klang untuk mendapatkan reaksi serta jawapan terkini daripada mulut Abdul Khalid sendiri berkenaan keputusan mesyuarat berkenaan.

Mesyuarat itu diadakan bagi membincangkan kemelut yang melanda jawatan Menteri Besar Selangor sejak beberapa minggu lalu.

Parti Keadilan Rakyat (PKR) yang merupakan parti Abdul Khalid mahu beliau ditukarkan dengan Presiden PKR Datuk Seri Dr Wan Azizah Wan Ismail yang juga isteri Ketua Umum PKR Datuk Seri Anwar Ibrahim.

Abdul Khalid yang kembali mentadbir Selangor untuk penggal kedua enggan berundur apabila diminta meletakkan jawatan dan berkeras mahu meneruskan tugas sebagai Menteri Besar ekoran sokongan kuat yang diperolehinya terutamanya dari PAS. - <strong>MYNEWSHUB.MY</strong>

&nbsp;