KUCHING - Sifat pemurah yang tidak bertempat dalam kalangan badan bukan kerajaan (NGO) di Malaysia menyukarkan usaha untuk menangani masalah gelandangan di negara ini.

Menteri Pembangunan Wanita, Keluarga dan Masyarakat Datuk Seri Rohani Abdul Karim berkata golongan gelandangan merasa 'dimanjakan' oleh NGO berkenaan, yang memberi makanan kepada mereka di jalanan.

"Saya tidak menghalang NGO memberi makanan kepada mereka (golongan gelandangan) tapi berilah di tempat-tempat (kebajikan) yang bersesuaian," katanya dalam program "Meet My Netsterz," satu program dialog kementerian bersama blogger tempatan di sini.

Menurutnya perbincangan sudahpun diadakan dengan NGO terlibat supaya mereka dapat menyalurkan bantuan melalui saluran yang bersesuaian.

Beliau berkata kementerian juga menyediakan pelbagai kemudahan tempat tinggal dan latihan untuk gelandangan bagi mengelak mereka daripada terus berada di jalanan. - BERNAMA