<strong>PASUKAN penyiasat khas yang dihantar Malaysia ke Kiev untuk menjalankan siasatan di kawasan nahas pesawat Malaysia Airlines (MAS) MH17 selamat tiba di Lapangan Terbang Antarabangsa Borispol, Kiev pagi ini.</strong>

Mereka tiba pada pukul 4 pagi waktu tempatan (9 pagi waktu Malaysia) menggunakan sebuah pesawat sewa khas MAS MH5002 dari Kuala Lumpur ke Kiev.

Menurut laporan laman web <strong><a title="Sumber" href="http://english.astroawani.com/news/show/mh17-special-investigation-team-from-malaysia-arrives-in-kiev-40202" target="_blank">Astro Awani</a></strong>, pasukan khas itu dianggotai 131 orang dari pelbagai agensi termasuk Unit Forensik Polis Diraja Malaysia (PDRM) dan juga Pasukan Penyelamat Khas Bencana Malaysia (SMART).

Pasukan itu akan memulakan <strong><a title="Penyiasat Antarabangsa Diganggu Pemberontak" href="http://mynewshub.my/main/2014/07/19/mh17-pasukan-penyiasat-antarabangsa-diganggu-pemberontak/" target="_blank">siasatan</a></strong> punca nahas pesawat MH17 di samping itu turut melaksanakan kerja-kerja pasca nahas di lokasi kejadian.

Beberapa kakitangan Jabatan Kemajuan Islam Malaysia (JAKIM) turut dihantar untuk menjalankan kerja-kerja pengurusan jenazah penumpang umat Islam yang terkorban dalam nahas itu.

Ketua delegasi berkenaan; Khairil Hilmi Mokhtar berkata pasukan itu akan menemui wakil dari Kedutaan Malaysia di Ukraine.

<strong>"Ada beberapa isu yang perlu diselesaikan sebelum pasukan ini dibenarkan memasuki kawasan<a title=" Pelakon Tempatan, Suami Dan Anak Antara Mangsa Nahas MH17" href="http://mynewshub.my/main/2014/07/19/pelakon-tempatan-suami-dan-anak-antara-mangsa-nahas-mh17/" target="_blank"> nahas</a>, antaranya ialah soal jarak lokasi yang terletak sejauh 500km dari Kiev.</strong>

<strong>"Kami dijangka berada di sini selama tujuh hari sehingga 25 Julai, tetapi semuanya bergantung kepada situasi semasa," kata Khairil.</strong>

Perdana Menteri Datuk Seri Najib Tun Razak sebelum itu sudah memaklumkan bahawa kerajaan akan bekerja rapat dengan kerajaan Rusia dan Ukraine untuk membenarkan pasukan khas dari Malaysia untuk masuk ke kawasan nahas.

Penerbangan MH17 dengan pesawat Boeing 777 berlepas dari Amsterdam pada pukul 12.15 tengahari waktu Amsterdam dan dijangka tiba di Lapangan Terbang Antarabangsa Kuala Lumpur (KLIA) pada pukul 6.10 pagi waktu Malaysia keesokannya.

Pesawat itu membawa bersama 283 orang penumpang dengan 15 orang anak kapal ketika penerbangan. - <strong>MYNEWSHUB.MY</strong>