KUALA LUMPUR - Aliran Aliran trafik di lebuh raya menuju ke utara dan selatan lancar, setakat 9 pagi ini.

Menurut jurucakap Pusat Kawalan Trafik Plus Expressway, keadaan trafik di lebuh raya berkenaan kembali lancar selepas berakhirnya minggu pertama musim perayaan Aidilfitri yang disambut minggu lepas.

"Kini, keadaan lebuh raya dan jalan utama di Lembah Klang kembali sibuk seperti biasa dan setakat pagi ini trafik perlahan selepas plaza tol Damansara menuju ke ibu negara serta di Lebuhraya Persekutuan iaitu selepas plaza tol Batu Tiga, Shah Alam ke pusat bandar," katanya ketika dihubungi Bernama di sini, hari ini.

Sementara itu, jurucakap Lembaga Lebuhraya Malaysia (LLM) memberitahu Bernama, keadaan trafik di Lebuhraya Pantai Timur juga lancar berikutan orang ramai kembali ke bandaraya terutama di Kuala Lumpur.

Untuk maklumat trafik terkini, orang ramai boleh menghubungi talian bebas tol Plusline 1800-88-0000 atau Twitter www.twitter.com/plustrafik atau talian bebas tol LLM 1800-88-7752 atau Twitter www.twitter.com/llminfotrafik. - BERNAMA