KUANTAN - Seorang wanita maut manakala suaminya parah selepas motosikal yang mereka dinaiki dilanggar sebuah kereta di hadapan sebuah stesen minyak di Tanjung Lumpur di sini pagi tadi.

Ketua Polis Daerah Kuantan, Asisten Komisioner Abdul Aziz Salleh berkata, Sarimah Abdul Razak, 22, mati di tempat kejadian manakala suaminya Afif Shazwan Qugust, 23, parah dan dirawat di Hospital Tengku Ampuan Afzan.

"Dalam kejadian jam 8.30 pagi itu, pasangan itu dalam perjalanan dari arah Tanjung Lumpur menghala bandar Kuantan.

"Pada masa yang sama kereta terbabit secara tiba-tiba keluar dari stesen minyak yang berada di kiri jalan untuk ke pusingan U sebelum berlanggar kedua-duanya," katanya kepada Bernama. - BERNAMA