GEORGETOWN - Naib Presiden Parti Cinta Malaysia (PCM) Datuk Huan Cheng Guan meminta Suruhanjaya Pilihan Raya (SPR) supaya mengkaji semula prosedur operasi standard (SOP) dan menetapkan satu jangka masa bagi membolehkan calon bertanding mengemukakan petisyen.

Huan Cheng Guan yang bertanding pada pilihan raya kecil (PRK) Parlimen Bukit Gelugor Mei lepas mencadangkan SPR menetapkan tiga minggu atau sebulan selepas pilihan raya diadakan untuk calon bertanding mengemukakan petisyen tanpa perlu menunggu keputusan diwartakan.

"Selepas PRU (pilihan raya umum) atau PRK kita tak payah lagi tunggu keputusan pilihan raya untuk diwartakan. Kita jadikannya wajib. Selepas satu bulan selepas tempoh pilihan raya diadakan, maka calon boleh mengemukakan petisyen...senang tak payah tunggu sini, tunggu sana," katanya pada sidang akhbar di sini hari ini.

Huan Cheng Guan berkata beliau terkejut apabila SPR hanya mengambil masa dua hari untuk mewartakan keputusan PRK Parlimen Bukit Gelugor selepas hari pengundian pada 25 Mei dan mendakwa tidak dimaklumkan berhubung perkara itu.

Huan Cheng Guan berkata berikutan itu, beliau tidak dapat mengemukakan petisyen kerana tempoh 21 hari untuk berbuat demikian telah tamat.

"Saya memang nak failkan petisyen pilihan raya Bukit Gelugor tapi terkejut keputusan sudah diwartakan. Itu pun saya semak hujung bulan lepas. Tempoh dah tamat, memang tak boleh nak buat apa, kami terperangkap dalam keadaan itu," katanya.

Beliau berkata perkara itu merupakan yang pertama berlaku dalam sejarah pilihan raya Malaysia kerana pada kebiasaannya keputusan pilihan raya akan diwartakan dalam tempoh sebulan.

Huan Cheng Guan turut mendakwa tindakan SPR mewartakan keputusan pilihan raya itu dalam tempoh yang singkat adalah untuk menyekat beliau daripada mengemukakan petisyen.

"Saya dapat lihat ada sesuatu yang tidak kena dalam perkara ini...untuk menghalang saya daripada memfailkan petisyen," katanya.

Pada 27 Mei, Huan Cheng Guan berkata beliau akan memfailkan petisyen berhubung keputusan PRK Parlimen Bukit Gelugor atas dakwaan wujud salah laku DAP semasa hari pengundian 25 Mei lepas.

Pada pilihan raya kecil itu calon DAP, Ramkarpal Singh, 38, yang merupakan anak ketiga mendiang Karpal Singh, memperoleh 41,242 undi menewaskan Huan Cheng Guan yang mendapat 3,583 undi serta dua calon Bebas iaitu Mohamed Nabi Bux Mohd Nabi Abdul Sathar (799 undi) dan Abu Backer Sidek Mohamad Zan (225 undi).

Sementara itu, pemangku SPR negeri Azizal Ahmad ketika dihubungi mengesahkan keputusan PRK Parlimen Bukit Gelugor diwartakan pada 28 Mei dan berkata pihaknya telah menghantar surat bagi memaklumkan perkara itu kepada semua calon bertanding pada 3 Jun.

"Kami sudah maklumkan kepada semua calon bertanding untuk mengemukakan penyata perbelanjaan pilihan raya bagi membolehkan mereka bertanding pada pilihan raya akan datang dalam tempoh 31 hari dan juga untuk kemukakan petisyen dalam tempoh 21 hari," katanya.

Ditanya sama ada keputusan pilihan raya perlu diwartakan dalam tempoh sebulan, Azizal berkata mengikut undang-undang, SPR akan mewartakan keputusan pilihan raya selepas keputusan diumumkan dan terpulang kepada pihaknya untuk mewartakan keputusan itu dalam masa yang singkat atau lama, bergantung pada keadaan.

"Kadang-kadang seminggu pun boleh jadi (mewartakan keputusan)...tidak semestinya kami wartakan keputusan itu dalam tempoh sebulan," katanya. - BERNAMA