KUALA PILAH - Yang Dipertuan Besar Negeri Sembilan Tuanku Muhriz Ibni Almarhum Tuanku Munawir bertitah suatu titik persefahaman perlu dicari supaya kesinambungan Istiadat Penghulu-Penghulu Luak Mengadap diteruskan secara teratur mengikut ketetapan yang ada bagi memastikan ia tidak luput ditelan zaman.

Baginda bertitah nilai-nilai tradisi dan adat ini perlu dipelihara demi nama baik institusi beraja dan beradat yang telah diwarisi sejak turun temurun.

"Di dalam mengatur serta melaksanakan perjalanan adat di setiap luak, beta juga percaya pendekatan yang baik seperti konsep bermusyawarah dalam
menyelesaikan sesuatu isu di peringkat anak-anak buah akan terus diamalkan.

Pendedahan dan pemahaman yang sewajarnya mengenai adat-adat ini juga akan terus diberi perhatian serius, khususnya kepada generasi muda agar ia 'tak lapuk dek hujan, tak lokang dek paneh'.

"Bagi memastikan pentadbiran adat di peringkat luak berfungsi dengan lebih efektif dan perjalanan serta aturan-aturan adat menjadi lebih kemas, beta menyeru agar langkah sewajarnya diambil untuk mengisi kekosongan jawatan penyandang pusaka adat," titah baginda pada Istiadat Ulangan Penghulu-Penghulu Luak Mengadap 2014 di Istana Besar Seri Menanti dekat sini hari ini.

Baginda mahu semua pihak bermuafakat dengan hati yang suci bagi memilih calon terbaik untuk jawatan-jawatan tersebut sesuai dengan perbilangan adat 'bulat air kerana pembetung, bulat kata kerana muafakat'.

"Dengan cara ini, adalah diyakini matlamat mengharmonikan kehidupan beradat rakyat beta akan dapat dicapai," titah baginda.

Turut berangkat Tunku Ampuan Besar Negeri Sembilan Tuanku Aishah Rohani Tengku Besar Mahmud.

Tuanku Muhriz bertitah tradisi Istiadat Ulangan Penghulu-Penghulu Luak Mengadap ini telah dilaksanakan melalui kesepakatan pada 29 April 1898 oleh Penghulu-Penghulu Luak yang bernaung di bawah payung Yang di-Pertuan Besar Negeri Sembilan.

Titah baginda istiadat ini mencerminkan keluhuran taat setia rakyat kepada Raja dan kedaulatan Raja sebagai payung pemerintahan yang bersesuaian dengan perbilangan adat 'Alam Yang Beraja dan Luak Yang Berpenghulu'.

"Manifestasi kepada tradisi ini ditunjukkan secara jelas oleh ikrar dan lafaz taat setia yang dipersembahkan Penghulu-Penghulu Luak beta sebentar tadi.

Beta yakin, lafaz tersebut telah dizahirkan dengan ikhlas dan pembesar-pembesar beta ini akan terus melaksanakan tanggungjawab di luak masing-masing dengan penuh jujur dan amanah.

"Selain itu, terdapat juga iktibar yang boleh diambil dan dimanfaatkan oleh masyarakat secara keseluruhannya melalui amalan tradisi turun temurun ini.

Jalinan silaturahim di antara luak-luak yang ada dengan istana beta dapat dieratkan lagi yang sekali gus memperkukuh perspektif 'Raja dan Rakyat Berpisah Tiada', titah baginda.

Baginda turut menzahirkan penghargaan kepada Menteri Besar Datuk Seri Mohamad Hasan dan kerajaan negeri di atas keprihatinan dalam memartabatkan adat di negeri ini.

"Selain mengambil berat dan memantau hal ehwal kebajikan penyandang pusaka adat, beta percaya kerajaan beta akan terus memberi sokongan kepada program serta aktiviti untuk menyemai kefahaman dan kecintaan rakyat beta terutamanya generasi muda kepada adat yang diwarisi di negeri ini. Beta yakin usaha murni ini akan terus dapat mengekalkan warisan adat yang kaya di Negeri Sembilan," titah baginda.

Istiadat Ulangan Penghulu-Penghulu Luak Mengadap ini diadakan tiga tahun sekali sebagai tanda taat setia Penghulu-Penghulu Luak Tanah Mengandong terhadap Yang Dipertuan Besar Negeri Sembilan.

Penghulu-Penghulu Luak Tanah Mengandong terdiri daripada Luak Ulu Muar, Luak Jempol, Luak Terachi, Luak Gunung Pasir, Luak Inas, Luak Gemencheh dan Luak Air Kuning.

Acara dalam istiadat ini ialah menurunkan alat kebesaran, Istiadat Bersiram dan Istiadat Penghulu-Penghulu Luak Mengadap Yang Dipertuan Besar Negeri Sembilan dan diakhiri dengan istiadat menyimpan alat kebesaran.

Istiadat Ulangan Penghulu-Penghulu Luak Mengadap ini berlangsung serentak dengan Pesta Persukuan Adat Perpatih 2014 anjuran Lembaga Muzium Negeri Sembilan di Muzium Diraja Seri Menanti.    Kali terakhir Istiadat Ulangan Penghulu-Penghulu Menghadap ini berlangsung adalah dari 15 hingga 17 Jun 2007. - BERNAMA