NEW YORK - Sprint Corp setuju bayar AS$40 (RM129) sesaham untuk beli T-Mobile US Inc, sekali gus menandakan rancangan lama untuk menggabungkan syarikat telekomunikasi mudah alih ketiga dan keempat besar di Amerika Syarikat (AS) sudah hampir diselesaikan.

Seorang sumber memberitahu, pada pertimbangan premium 17 peratus daripada penutup T-Mobile semalam, syarikat itu dianggarkan bernilai AS$32 bilion (RM103.5 bilion). Bagaimanapun, sumber itu berkata masih banyak perkara perlu diperhalusi sebelum janji niaga itu dimuktamadkan.

Deutsche Telekom menguasai 67 peratus T-Mobile dan dijangka mengekalkan antara 15 hingga 20 peratus pegangan dalam syarikat itu.

Bagaimanapun, rangka perjanjian menyeluruh antara Sprint, yang dimiliki syarikat telekomunikasi mudah alih Jepun, Softbank Corp dan beberapa pihak lain setakat ini masih berkisar kepada isu berkaitan harga.

Pengawal selia pasaran Amerika Syarikat setakat ini menyuarakan bantahan terhadap janji niaga itu, yang mana ia adalah antara penggabungan besar yang masih menanti kelulusan.

Sektor telekom dan media di Amerika Syarikat kini diambang penggabungan mega, yang mana AT&amp;T Inc sedang melihat kemungkinan membeli DirectTV dan Comcast merancang bergabung dengan Time Warner.

Penggabungan berkenaan jika diteruskan akan mewujudkan gergasi firma tanpa wayar dan meninggalkan Sprint menjadi pemain tidak penting, kata sumber itu.

Pengerusi Softbank Masayoshi Son sudah lama berhasrat membeli T-Mobile dan menggabungkannya dengan Sprint, bagi mewujudkan sebuah syarikat

telekomunikasi dengan capaian lebih baik untuk bersaing dengan pemain utama AT&amp;T dan Verizon Wireless.

Bagi Deutsche Telekom, keluar daripada sektor telekomunikasi AS bermakna ia dapat memperkukuh operasi di seluruh Eropah Timur. - Reuters