JOHOR BAHRU - Polis Johor menyelesaikan dua kes samun kargo termasuk satu dengan muatan besi bernilai RM300,000 selepas menangkap lima lelaki termasuk seorang pemandu treler di Nusajaya, Khamis lepas.

Ketua Jabatan Siasatan Jenayah Johor, Datuk Hasnan Hassan berkata, polis bertindak menahan pemandu treler berusia 30-an itu selepas siasatan mendapati dia membuat laporan palsu mengenai trelernya disamun pada 3 Julai lepas.

"Pemandu itu menerusi laporan polis pada 3 Julai mendakwa treler bermuatan besi yang dipandunya disamun di Kawasan Industri Lima Kedai dekat Gelang Patah di sini.

"Siasatan mendapati dia berbohong dan dia ditahan bagi membantu siasatan," katanya kepada pemberita, di sini hari ini.

Hasnan berkata susulan soal siasat terhadap suspek, polis menahan empat lagi yang berusia 23 hingga 36 tahun di Tampoi dan Skudai.

Katanya polis kemudian merampas sebuah treler bernilai RM200,000 selain tiga keping surat penghantaran daripada suspek yang dipercayai turut terbabit dalam satu lagi kes samun kargo di Nusajaya.

Menurut Hasnan siasatan polis mendapati seorang daripada mereka mempunyai rekod jenayah dan seorang lagi positif dadah.

Kelima-limanya ditahan reman mengikut Seksyen 395/397 Kanun Keseksaaan, katanya.

Mengulas kes lain, Hasnan berkata polis sedang memantau 57 pusat hiburan keluarga dan 60 premis yang beroperasi seakan-akan pusat hiburan keluarga tidak berlesen atau lesen tamat tempoh, serta dipercayai terbabit dalam kegiatan perjudian.

Ini kerana katanya siasatan mendapati ada pengendali premis memanipulasi sesetengah permainan video di dalam premis mereka untuk tujuan perjudian dengan kaedah pertukaran mata terkumpul kepada wang tunai.

Beliau berkata sejak tahun lepas hinga Jun lalu, pihaknya melakukan 929 serbuan dan menahan 1,955 individu selain merampas 2,824 unit mesin di pusat hiburan keluarga, dalam usaha membanteras perjudian. - BERNAMA