<p style="text-align: justify;">KUALA LUMPUR - Perdana Menteri Datuk Seri Najib Tun Razak dijadual berucap melalui televisyen secara langsung pada pukul 11.30 pagi ini, menurut Jabatan Perdana Menteri melalui laman Twitter pagi Rabu.</p>
<p style="text-align: justify;">Sebelum ini, laporan media meramalkan perdana menteri akan mengumumkan pembubaran Dewan Rakyat untuk memberi laluan kepada pilihan raya umum ke-13 Rabu.</p>
<p style="text-align: justify;">Terdahulu pagi Rabu, perdana menteri menghadap Yang di-Pertuan Agong Tuanku Abdul Halim Mu'adzam Shah di Istana Negara sebelum mempengerusikan mesyuarat mingguan Jemaah Menteri di Putrajaya.</p>
<p style="text-align: justify;">Kenderaan rasmi perdana menteri dilihat memasuki kawasan Istana Negara pukul 8.10 pagi sebelum dilihat bergerak keluar kira-kira sejam kemudian.</p>
<p style="text-align: justify;">Pada pukul 9.50 pagi, Najib yang berpakaian lounge suit gelap dan bertali leher merah tiba dengan wajah ceria di Kompleks Perdana Putra di Putrajaya untuk mempengerusikan mesyuarat mingguan Kabinet.</p>
<p style="text-align: justify;">Beliau disambut dengan tepukan oleh jemaah menteri yang mengucapkan tahniah sempena ulang tahun ke-4 Najib sebagai perdana menteri.</p>
<p style="text-align: justify;">Hadir sama ialah Ketua Setiausaha Negara Datuk Seri Dr Ali Hamsa dan Timbalan Ketua Setiausaha (Kabinet) Tan Sri Mazidah Abdul Majid.</p>
<p style="text-align: justify;">Najib dijangka bergambar bersama barisan jemaah menteri selepas mempengerusikan mesyuarat.</p>
<p style="text-align: justify;">Hari ini genap empat tahun Najib menerajui negara selepas dilantik sebagai perdana menteri. Beliau menggantikan Tun Abdullah Ahmad Badawi pada tahun 2009. - BERNAMA</p>