KUALA LUMPUR - Kerajaan sedang mengkaji semula rizab operasi dan margin rizab sebenar keperluan elektrik negara bagi memastikan kejadian gangguan elektrik tidak berulang.

Terbaharu, kes gangguan bekalan elektrik besar-besaran berlaku pada 7 Mei lepas membabitkan lima negeri iaitu Negeri Sembilan, Johor, Melaka, Perak dan Kedah.

Menteri Tenaga, Teknologi Hijau dan Air Datuk Seri Dr Maximus Ongkili berkata berdasarkan kehendak maksimum yang direkodkan setakat Mei, margin rizab ditetapkan pada paras 30 peratus.

"Namun oleh kerana kerosakan tidak berjadual, henti tugas untuk senggaraan dan pengurangan kapasiti disebabkan 'deration' di unit-unit penjanaan, gangguan elektrik 7 Mei lepas tidak dapat dielakkan," katanya dalam sidang Dewan Rakyat di sini, pada Khamis.

'Deration' merupakan keadaan di mana unit penjanaan tidak dapat menjana pada had keupayaan sebenar disebabkan beberapa kekangan antaranya henti tugas tidak berjadual unit penjanaan arang batu serta bekalan gas terhad untuk menyokong unit penjanaan.

Beliau menjawab soalan Dr Che Rosli Che Mat (PAS-Hulu Langat) yang bertanyakan punca sebenar kejadian gangguan bekalan elektrik 7 Mei lepas selain langkah kerajaan untuk mengatasi masalah itu.

Ongkili yang juga anggota Parlimen Kota Marudu berkata selaras dengan tatacara Kanun Grid Semenanjung, pengendali sistem telah berjaya memastikan gangguan bekalan elektrik tidak berlaku di seluruh negara.

Tambahnya, pihak Suruhanjaya Tenaga sedang memantau secara terperinci status operasi dan penyelenggaraan berjadual unit-unit penjanaan bagi mengenal pasti faktor yang boleh menjejaskan kapasiti tersedia dalam sistem.

Selain itu bagi memastikan kejadian gangguan elektrik tidak berulang, program audit terperinci ke atas sistem pengurusan operasi dan senggaraan janakuasa penjana tenaga bebas (IPP) dan Tenaga Nasional Berhad (TNB) juga sedang dilaksanakan, katanya. - BERNAMA