KUALA LUMPUR - Kaunter Pusat Pungutan Zakat - Majlis Agama Islam Wilayah Persekutuan MAIWP (PPZ-MAIWP) beroperasi selama tujuh hari seminggu termasuk cuti umum sepanjang Ramadan ini.

PPZ-MAIWP dalam satu kenyataan media memberitahu, kaunter-kaunter PPZ-MAIWP terletak di Taman Shamelin Perkasa Cheras, Masjid Negara, Wangsa Maju Seksyen 5, Putrajaya Presint 9 dan Putrajaya Presint 15 Diplomatik.

“Kaunter ini turut berada di Masjid At-Taqwa Taman Tun Dr. Ismail dan Daruzzakah Lorong Haji Hussein 2, Masjid Al-Iman Al Ghazali Kepong, Masjid Abd Rahman Bin Auf Jalan Puchong, Kompleks Ujana Kewangan Labuan.

“Kaunter-kaunter ini akan beroperasi dari pukul 8.15 pagi hingga 4.30 petang manakala kaunter PPZ-MAIWP di UTC Pudu Sentral akan beroperasi dari pukul 8.15 pagi hingga 5.30 petang,” kata kenyataan itu hari ini.

Menurut kenyataan itu, sebarang pertanyaan lanjut termasuk tentang taksiran boleh dibuat dengan menghubungi Talian Zakat 1-300-88-5757 atau dengan melayar laman web www.zakat.com.my.

Jelas kenyataan itu, pembayar zakat boleh juga menunaikan semua jenis zakat seperti zakat pendapatan, zakat KWSP, zakat perniagaan, zakat saham, zakat wang simpanan, zakat emas.

“Zakat Fitrah bagi Wilayah Persekutuan sebanyak RM7,” kata kenyataan itu.