<p style="text-align: justify;">IPOH - Polis Perak akan menggerakkan 8,600 pegawai dan anggota untuk bertugas di negeri itu bagi mengawal keselamatan sepanjang Pilihan Raya Umum ke-13.</p>
<p style="text-align: justify;">Ketua Polis Perak Datuk Mohd Shukri Dahlan berkata pihaknya juga sedang mengenal pasti kawasan panas bagi memastikan kawalan keselamatan yang disediakan mencukupi.</p>
<p style="text-align: justify;">"Keupayaan polis menjaga keselamatan dan kesejahteraan rakyat bagaimanapun tetap bergantung kepada kerjasama orang ramai," katanya kepada pemberita selepas perhimpunan bulanan Ibu Pejabat Polis Kontinjen Perak, di sini Khamis.</p>
<p style="text-align: justify;">Mengulas perkara berbeza, Mohd Shukri berkata indeks jenayah Perak mencatat penurunan sebanyak 8.47 peratus bagi tempoh tiga bulan pertama tahun ini.</p>
<p style="text-align: justify;">"Ini merupakan penurunan yang sangat baik kerana dalam Bidang Keberhasilan Utama Negara (NKRA) ia menyasarkan sebanyak lima peratus (penurunan)," katanya.</p>
<p style="text-align: justify;">Katanya sebanyak 1,935 kes jenayah direkodkan bagi tempoh itu membabitkan 399 kes jenayah kekerasan dan baki 1,536 kes merupakan jenayah harta benda seperti curi motosikal dan sebagainya.</p>
<p style="text-align: justify;">"Tahun lalu bagi tempoh sama, sebanyak 2,114 kes direkodkan," katanya. - BERNAMA</p>