<strong>TALIWORKS</strong> (Yinchuan) Wastewater Treatment Co Ltd, anak syarikat tidak langsung Taliworks Corp Bhd, dan Yinchuan City Construction Bureau baru-baru ini memeterai perjanjian induk untuk menaik taraf dan mengembangkan empat loji rawatan air buangan di wilayah autonomi Ningxia China, dengan jumlah pelaburan RMB900 juta (RM464.90 juta).

Perjanjian itu adalah bagi kerja penambahbaikan berjadual Loji Rawatan Air Buangan Yinchuan City No. 1, 2, 3 dan 4, yang akan dilaksanakan dalam tempoh lebih empat tahun dengan tahap penyiapan dari Januari 2014 hingga Disember 2017.

Syarikat itu berkata kerja kejuruteraan menaik taraf dan pengembangan akan dilaksanakan di Loji No.3.

"Selepas kerja kejuruteraan menaik taraf dan pengembangan ini selesai, Construction Bureau bersetuju untuk menyemak semula fi rawatan air buangan daripada RMB0.80 setiap meter padu air (cu. m.) ketika ini kepada RMB2.45 setiap cu. m.," kata syarikat itu dalam satu kenyataan hari ini.

Fi yang disemak semula itu akan berasaskan kepada kos pembinaan akhir bagi Loji No.3, dengan keseluruhan kerja kejuruteraan menaik taraf dan pengembangan dijadualkan selesai pada pertengahan 2015.

Pengarah Eksekutif Taliworks Corp Lim Yew Boon berkata kenaikan tarif itu akan meningkatkan keuntungan operasi kumpulan di Yinchuan.

"Perjanjian ini menunjukkan komitmen berterusan kami kepada China dan menunjukkan bahawa syarikat Malaysia boleh berjaya di rantau ini.

"Kami akan memenuhi standard teknologi tinggi ini dan membawa balik apa yang kami pelajari ke Malaysia," katanya.

Taliworks Yinchuan merupakan syarikat tujuan khas untuk melaksanakan pengambilalihan empat loji rawatan air buangan perbandaran dengan kemudahan air dikitar semula bagi asas ambil alih-kendali-pindah dengan jumlah nilai RMB810 juta. - BERNAMA