KOTA KINABALU - Pelaksanaan 5S dalam kalangan agensi kerajaan di tahap membanggakan dengan 172 agensi di seluruh negara memperoleh persijilan Amalan 5S Sektor Awam sehingga 31 Mei lepas.

Setiausaha Persekutuan Sabah Datuk Abu Bakar Hassan berkata pengenalan Ekosistem Kondusif Sektor Awam (EKSA) bagi penambahbaikan Amalan 5S pada akhir tahun lepas merekodkan 22 agensi sektor awam di seluruh negara berjaya dipersijilkan EKSA termasuk tujuh agensi di Sabah.

"Angka tersebut menunjukkan komitmen penerimaan dan pencapaian yang positif oleh agensi sektor awam sejak dilaksanakan tiga tahun lepas," katanya ketika berucap merasmikan Bengkel Ekosistem Kondusif Sektor Awam (EKSA) anjuran Unit Pemodenan Tadbiran dan Perancangan Pengurusan Malaysia (MAMPU) di Intan Kampus Sabah di sini, hari ini.

Sehubungan itu, Abu Bakar berkata seluruh agensi persekutuan mahupun negeri perlu mengorak langkah melakukan penjenamaan semula dan memberi nafas baharu kepada amalan itu seiring perubahan dan kehendak semasa bagi meningkatkan prestasi serta daya saing organisasi.

Beliau berkata penjenamaan semula itu penting bagi membolehkan agensi kerajaan meningkatkan imej korporat, menggalakkan aktiviti ke arah mewujudkan persekitaran hijau melalui pembudayaan Go Green dan menyemarakkan aktiviti kreativiti dan inovasi selaras tuntutan pihak berkepentingan.

Dalam pada itu, beliau turut menyarankan agar setiap agensi menjadikan sesebuah agensi lain sebagai 'model' bagi mempelajari kejayaan yang dicapai agensi terbabit khususnya yang memperoleh pensijilan amalan 5S dan EKSA.

"Menerusi bengkel ini juga merupakan salah satu usaha untuk menggalakkan agensi sektor awam di peringkat persekutuan dan negeri seluruh Sabah untuk membudayakan EKSA di tempat kerja masing-masing," katanya.

Menurutnya, bengkel sehari itu akan dijalankan secara berperingkat diseluruh negeri mengikut zon bermula di Kota Kinabalu, diikuti Tenom, Labuan, Kudat, Sandakan, Tawau dan Sipitang.

Amalan 5S iaitu Sisih, Susun, Sapu, Seragam dan Sentiasa Amal merujuk kepada pengurusan persekitaran tempat kerja yang lebih seragam dan sistematik. - BERNAMA