MARANG - Sebanyak 500 anggota Wanita Umno Marang hari ini melakukan solat hajat dan melancarkan tabung derma untuk membantu umat Islam di Semenanjung Gaza yang diserang tentera Israel.

Program anjuran Majlis Pembangunan Wanita dan Keluarga Kebangsaan (MPWK) Marang itu dimulakan dengan solat dhuha, solat tasbih, solat hajat, tadarus al-Quran dan ceramah mengenai keberkatan Ramadan.

Pengerusi MPWK Marang Toh Puan Zaitun Mat Amin berkata kekejaman yang berlaku di Gaza adalah sesuatu yang tidak boleh dimaafkan dan menyeru semua anggota Wanita Umno daerah itu agar terus berdoa agar serangan dihentikan.

"Hari ini juga kita melancarkan tabung derma untuk Gaza dan semoga sumbangan kecil kita ini dapat meringankan beban saudara seakidah kita di sana," katanya kepada Bernama hari ini.

Turut hadir ketua Pergerakan Wanita Umno Terengganu Datuk Fatimah Hamat dan Pengerusi Jawatankuasa Transformasi Kerajaan dan Multimedia negeri, A Latiff Awang yang juga Ketua Umno Bahagian Marang.

Sementara itu, A Latiff berkata Umno Bahagian Marang akan mempergiatkan usaha mengutip derma dengan kerjasama ketiga-tiga sayap parti iaitu Wanita, Pemuda dan Puteri.

"Kita akan edarkan tabung ini di setiap program yang diadakan untuk memberi peluang kepada orang ramai menzahirkan simpati mereka melalui derma yang dihulurkan.

"Kutipan derma ini akan diselaraskan dan diberi kepada badan Perhubungan Umno Negeri Terengganu untuk diserahkan terus kepada wakil khas kepada rakyat Gaza," katanya.

Awal pagi semalam Menteri Besar Terengganu, Datuk Ahmad Razif telah melancarkan tabung derma untuk Palestin dan mahu semua pimpinan Umno di lapan bahagian negeri itu turut berbuat demikian. - BERNAMA