Jakarta - Kempen pemilihan presiden Indonesia Julai ini bermula secara rasmi semalam, dengan calon pilihan, Joko Widodo, berdepan cabaran sengit daripada bekas jeneral sezaman bekas Presiden Suharto dengan pelbagai rekod hak asasi manusia.

Joko Widodo atau Jokowi, yang mendapat sambungan hangat daripada penyokongnya ketika bertugas sebagai Gabenor Jakarta, memulakan tempoh kempen dengan perayaan di ibu pejabat Parti Demokratik Indonesia Perjuangan (PDI-P) di Jakarta.

Ketua parti menyerahkan kon nasi, pemberian tradisi dalam budaya Indonesia bagi meraikan majlis penting. Beliau dijangka memulakan perjalanan ke wilayah Papua di timur, persinggahan pertama dalam lawatan seluruh kepulauan itu untuk menang dalam pilihan raya 9 Julai ini.

Satu-satu pencabarnya, bekas jeneral Prabowo Subianto dari parti Gerakan Indonesia Raya (Gerindra), menuju ke Bandung, di barat Jawa, untuk memulakan kempennya lewat semalam.

Pengundi berdepan pilihan jelas antara Jokowi, yang dilihat sebagai muka baru di negara yang masih dikuasai tokoh pemerintahan kuku besi Suharto selama tiga dekad dan Prabowo, yang berpengalaman.

Jokowi meningkat pantas, daripada Datuk Bandar Jawa kepada Gabenor Jakarta dan kini berkemungkinan menjadi presiden baharu Indonesia.

Sikap merendah diri tokoh berusia 52 tahun itu, kerap melawat kawasan setinggan di bandar raya itu memakai pakaian biasa, membuatkan beliau popular di negara yang pemimpin selalunya daripada kalangan pegawai tentera atau kaya serta elit.

“Saya akan mengundi Jokowi kerana beliau merendah diri dan rapat dengan rakyat biasa,” kata pemandu beca berjentera, Suradi, 60 tahun.

Sebagai perbandingan, Prabowo ialah tokoh utama dalam tentera yang memerintah pasukan khas ketika saat akhir pemerintahan Suharto pada lewat 1990-an dan mengaku mengarahkan penculikan aktivis demokrasi.

Namun isu hak asasi manusia tidak menjadi keutamaan dalam liputan media mengenai pilihan raya itu dan Prabowo memainkan peranannya dalam latar belakang tentera di negara yang menyaksikan ramai mahukan pemimpin kuat.

Di sebalik populariti besar Jokowi yang mendahului dalam tinjauan pendapat untuk menjadi pemimpin baharu Indonesia sejak beberapa bulan lalu, Prabowo merapatkan jurang secara mendadak sejak pilihan raya perundangan April lalu, manakala Jokowi kehilangan asas. - AFP