KUALA LUMPUR - Persatuan Pedagang dan Pengusaha Melayu Malaysia (Perdasama) menyifatkan Pengarah Urusan YTL Corp. Bhd., Tan Sri Francis Yeoh seorang yang amat hipokrit kerana mendakwa berlaku kapitalisme kroni di negara ini.

Perdasama dalam satu kenyataan media mendakwa Francis dianggap begitu kerana kerana meminta amalan kapitalisme kroni di Malaysia dihapuskan sedangkan beliau tokoh perniagaan yang mendapat faedah daripada amalan itu sebelum ini.

"Umum mengetahui YTL yang dimiliki oleh keluarga Yeoh merupakan syarikat swasta yang pertama di negara ini yang memperolehi konsesi penjana tenaga bebas (IPP) dengan terma-terma yang amat menguntungkan dan kadar yang tinggi," dakwa kenyataan itu hari ini.

Justeru, kata kenyataan itu, Perdasama berasa kesal dengan tokoh perniagaan tersebut yang telah begitu banyak meraih peluang perniagaan menerusi kapitalisme kroni tetapi menafikan beliau adalah seorang kroni.

"Dengan berbuat demikian, Fracis telah menunjukkan beliau adalah seorang hipokrit bertaraf paling tinggi," dakwa kenyataan itu. - mynewshub.my

&nbsp;