KANGAR - Petinju muda Mohamad Rahidi Mahmud menamatkan kemarau pingat emas apabila menghadiahkan emas pertama Perlis dalam acara tinju pada Sukan Malaysia (Sukma) ke-17 di Arena Futsal, Kompleks Tuanku Syed Putra, di sini hari ini.

Petinju pelapis kebangsaan berusia 19 tahun itu menjatuhkan teman gelanggangnya di Majlis Sukan Negara (MSN) Keramat, Kuala Lumpur, Muhamad Raqib Hanif Khairuddin dari Negeri Sembilan dengan mata 3-0 dalam kategori 64kg.

Pingat gangsa dikongsi bersama petinju Selangor Aznil Mohd Nor dan Syed Muhamad Amirul Adli Syed Haidzir.

"Saya tidak pernah berlawan dengan Raqib dalam mana-mana perlawanan sebelum ini tapi selalu berlatih bersama-sama di MSN. Kami berdua merupakan atlet pelapis kebangsaan.

"Dalam pertandingan saya harus lupakan bahawa kami adalah kawan dan fokus terhadap perlawanan masing-masing kerana ini adalah untuk negeri masing-masing," katanya kepada pemberita selepas perlawanan tamat.

Mohamad Rahidi, yang merupakan satu-satunya atlet Perlis yang berjaya mara ke peringkat akhir, berkata sokongan yang diberikan keluarga dan penyokong memberikan semangat kepadanya untuk meraih pingat emas.

Katanya, pada penampilan pertamanya di temasya sama di Pahang dua tahun lepas, Mohamad Rahidi hanya mara ke peringkat suku akhir.

Sementara itu, petinju Negeri Sembilan Shamsul Kyrie Nor Nizam membuat kejutan apabila berjaya menjatuhkan lawan secara 'knock-out' pada pusingan akhir kategori 52kg.

Shamsul Kyrie, 21, menewaskan Mohamad Saiful Rizal Ahmadudin selepas beberapa minit perlawanan bermula dengan tumbukan kencang yang dilakukannya.

"Kunci kejayaan saya hari ini ialah tenang. Ketenangan ketika berlawan memberikan saya peluang untuk membuat tumbukan. Bagi saya doa untuk sentiasa bertenang sangat berguna bagi acara ini.

"Memang ini impian saya..impian untuk menang emas. Sebelum ini saya hanya menang pingat gangsa di Sukma Pahang 2012," katanya.

Shamsul Kyrie, yang juga merupakan anggota Tentera Udara Diraja Malaysia (TUDM), berkata beliau berjaya menebus kekalahan pada Sukma 2012 dengan mudah pada edisi kali ini.

Katanya, usaha keras dan gigihnya berlatih untuk Sukma ke-17 ini bermula sejak dua tahun lepas.

Pingat gangsa acara itu dikongsi bersama Mohammad Syahrul Mizan Che Me (Perak) dan Mohamad Ridwan Kalai (Sabah).

Shamsul Kyrie yang sebelum ini pernah berada dalam skuad tinju Malaysia B memasang hasrat untuk menyertai skuad tinju negara dan mahu melebarkan bakatnya sehingga ke Sukan Olimpik.

"Dulu saya berada dalam kumpulan Malaysia B tapi saya mengalami kecederaan ligamen pada tangan, sekarang sudah pulih sepenuhnya.. jadi saya harap boleh beraksi kembali untuk negara," katanya. - BERNAMA